text:
I gambiaments dal “casselot”
Tancj di voaltris lu varan notât: la television e je gambiade une vore dilunc dai ultins cinc agns. Il spieli plui palês al è dât dal grant sbassament dai cines dai palinsescj televisîfs, sburtâts viers la seconde e tierce serade, o fintremai cancelâts de programazion ordenarie a pro di programs di aprofondiment di croniche, dai talk-show, di piçui reality calcolâts plui bogns di cjapâ il spetatôr. Anzit, propit chest al è il segnâl che al va interpretât in maniere corete par capî cemût che al sedi daûr a evolvisi il rapuart des personis cu la television: il flus televisîf al è simpri plui progjetât par inviâ mecanisims di conversazion, par costruî une relazion cuntun scoltadôr no plui calcolât tant che sempliç “ricevidôr” ma tant che atîf partecipant, vuê in stât di interagjî in maniere direte cu la trasmission in direte, in graciis dal web e dai telefons celulârs.
Il gambiament al è graduâl, ma o podìn individuâ cualchi fase di rispietâ, par cui che (canâi televisîfs, aziendis) al vûl inviâ une vere conversazion. Prin di dut i media tradizionâi (stampe e tv) a àn imparât a scoltâ di plui il public, dant atenzion a ce che al sucêt par esempli sul network sociâl intant di un determinât program televisîf: dentri de proprie cente di cognossincis, lis personis a son usadis aromai a comentâ in timp reâl ce che al ven metût in onde, o lis discussions a sucedin cuntune impostazion tematiche, disfrutant un hashtag specific su Twitter, une peraule clâf che e permet di dâ dongje i intervents spontanis riferîts al stes avigniment televisîf. In secont lûc, a vegnin prontâts struments che a permetin di facilitâ il coinvolziment dai utents. La strategjie e smire a moltiplicâ il passeperaule che ognidun di nô al fâs dentri de sô “tribù” di apartignince (centis sociâls, grups di discussion, listis di amiciziis), nudrint il discors cun riferiments a personaçs o a prodots televisîfs. A plui grande reson, par potenziâ chestis dinamichis comunicativis che a somein spontaniis ma che a podaressin jessi stadis progjetadis in maniere savinte a taulin di chei che cuarante agns indaûr intal mont de publicitât a vignivin clamâts “persuasôrs ocults”, al devente impuartant savê individuâ i “influencers”, vâl a dî lis personalitâts che – stant che a àn une vore di int che ur va daûr in Rêt – a vegnin calcoladis opinion leaders e duncje bogns di influençâ un alt numar di individuis, dentri lis comunitâts tematichis dedicadis a cierts programs o avigniments televisîfs.
Infin, o vin esperiments di narazion za avanzâts che a cjapin dentri scambis di conversazions continuis cul public che – intervignint in maniere direte intal Lûc sociâl – al contribuìs a disvilupâ la trame di une soap-opara (e i protagoniscj de finzion a puedin intervignî ancje lôr inte conversazion), o la modifiche la discussion tal cors di un talk-show in direte, proponint gnovis tematichis di dibati, in maniere tipiche midiant sms o messaçs di Twitter, che lis televisions a colp a mandin intal “sotpanze” dal schermi.
Il model “broadcast” de comunicazion classiche dai media tradizionâi al somee aromai passât: lis televisions vuê a son a stâ ancje lôr in Rêt, e ben planc ducj nô o sin daûr a trasformâsi di sempliçs “spetatôrs” in partecipants atîfs inte costruzion de opinion publiche.
Giorgio Jannis
FURLANS, DIGJITAIT FURLAN – LICÔF. Television 2.0Giorgio Jannis
I gambiaments dal “casselot”


c: text/html

text:
La liende dal Friûl su dôs ruedis e cor soredut tor di un non, chel di Ottavio Bottecchia, prin talian a vinci il Tour de France. Chi lu clamavin “Bottescià”, in Italie invezit “il muradôr dal Friûl” (viodût il mistîr che al faseve), ancje se al jere nassût a Sant Martin di Colle Umberto (Trevîs), tal 1894.
Al deventà ciclist professionist che al veve dome 27 agns. Dopo jessi stât in vuere, si fasè notâ intant di corsis di diletants, di Luigi Ganna, prin vincidôr dal zîr, che lu cjol sù cun lui. Tal 1923, al partecipe ae Milano-Sanremo, rivant al otâf puest e al zîr di Italie, che al sierarà al cuint, corint cence une scuadre. Al ven notât di un italian, cul incaric di scuvierzi cicliscj talians di mandâ al Tour. Al parteciparà te edizion dal 1923, vistint la maie zale e sierant al secont puest. Cheste e sarà la svolte di “Bottescià”. Al sarà il vincidôr ancje de edizion dal 1924 e dal 1925, deventant une sorte di eroi in Francie. Cul sucès, a rivarin ancje i bêçs e la sielte di fondâ une dite pe costruzion di bicicletis.
Ma di zâl e sarà piturade ancje la sô fin. Ai 3 di Jugn dal 1927, Bottecchia al sarà cjatât mieç muart dilunc de strade par Peonis, frazion di Trasaghis. Puartât tal ospedâl di Glemone al murarà dodis dîs dopo. Su la agression al fo misteri: si fevelerà di piste politiche (peade al so nomenât antifasissim), fintremai di movent sentimentâl, par un tradiment, o a une robarie. Mai si rivà insom.
LA CONFESSION DAL EMIGRANT_ Dome cualchi an dopo, un emigrant a New York, in pont di muart, al confessarà la coparie sei dal campion, che dal fradi Zuan, cjatât dîs dîs prime tes stessis condizions. I Carabinîs, ae epoche, no faserin indagjins e la bici di Bottecchia sul imprin cjatade intate e sparì cualchi dì dopo.
ORESTE IL VELOCIST_ Un altri non, destinât al “palmàres” de bici al è chel di Oreste Conte, un dai miôr velociscj talians tai agns Cuarante e prins Cincuante. Professionist dal 1941, al à corût par Benotto, Ricci, Bianchi, Rapier e Bottecchia.
Al à vinçût tredis tapis dal Zîr di Italie tra il 1946 e il 1953, la Coppa Bernocchi nel 1944,
la Milano-Modena tal 1947 e une tape dal Zîr di Gjermanie tal 1952. Memorabii i siei duei cun Adolfo Leoni. Al veve dutis lis fortunis: al jere biel e un sucès cence fin ancje cu lis feminis. Ma al murarà prin de ore ai 7 di Otubar dal 1956, a 36 agns. A cariere za sierade tal 1954, cuant che si jere ritirât dal Zîr
cence vitoriis di tape.
IL PISTARD DAL FRIÛL ORIENTÂL_ Spontantsi tal Friûl orientâl, a Doberdò dal Lât, o cjatìn Jurij Uršicˇ (Giorgio Ursi), nassût il prin di Setembar dal 1942 e muart a Gurize tal 1982. La imprese le fâs tal stes an dal debut in nazionâl, il 1964, sentât su la sô bici, dissipline: inseguiment individuâl su piste a Parîs.
Aes olimpiadis di Tokio tal 1964 al vinçarà la medaie di arint. La sô partecipazion ai zûcs dal Gjapon e je scuasi casuâl. Tant dal servizi militâr al ven clamât par une sostituzion di un atlete de nazionâl che si jere fat mâl, ae gare, al jere presint ancje il diretôr tecnic de nazionâl, Guido Costa che, entusiast, i da un puest tai turchins.
PONTONI, LA BICICLETE FÛR STRADE_ Une citazion e va fate ancje par Daniele Pontoni, classe 1966, di Varian. Ciclist e biker talian, al à vint sedis campionâts nazionâi consecutîfs di ciclocross. Tal 1989, al à concuistât il prin titul talian tas categoriis agonistichis. E tal 1992, a Leeds, in Ingletiere, il prin campionât mondiâl. Cun di plui, al à vint dôs classifichis finâls tal Superprestige (1993 e 1994) e la Cope dal Mont (1995). Ai 2 di Fevrâr dal 1997, li dal “Olimpia Stadium” di Munich, al à cjapât il secont campionât mondiâl di Ciclocross. La tradizion furlane dal pedâl, cumò, e ven puartade indevant dal zovin Franco Pellizotti, classe 1978, – par cuatri dîs maie rose tal Zîr 2008 – nassût te Basse, cressût a Bibion, traplantât a Conean, ma cun lidrîs cjargnelis.
Di Bottecchia a Pontoni: i grancj “a dôs ruedis”Oscar Puntel
La liende dal Friûl su dôs ruedis e cor soredut tor di un non, chel di Ottavio Bottecchia, prin talian a vinci il Tour de France. Chi lu clamavin “Bottescià”, in Italie invezit “il muradôr dal Friûl” (viodût il mistîr che al faseve), ancje se al jere nassût a Sant Martin di Colle Umberto (Trevîs), tal 1894.

robotstxt: allowed

filter: keep


text:
ESPERIMENTS DI FÂ PAR ZÛC – Scuele de Infanzie di Paulêt – I.C. di Faedis
La sielte dal percors e je fondade sul interès dai fruts a cognossi materiâi gnûfs e su la lôr curiositât di “viodi ce che al sucet cuant che…”.
Cheste motivazion e à dade la idee di meti adun chest progjet. Il desideri e il plasê di tornâ a fâ a cjase lis maraveis fatis a scuele e à sburtât i fruts a vê gust di creâ un “ricetari dai esperiments”: il libri che a àn fat sù, cun tant impegn personâl, ur à dât la pussibilitât di scoltâ e ripeti tantis voltis un tiermin cussì di memorizâlu.
La mape
ESPERIMENTS DI FÂ PAR ZÛC – mape
La mappa
ESPERIMENTS DI FÂ PAR ZÛC – mappa
I materiâi


text:
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile in plui di fevelale.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 10 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014 cuant che ae Radio Onde Furlane a vegnin gjavâts 40.000 euros, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2014 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl ad un lavoradôr dal Consorzi des Latariis Furlanis, Giuseppe Bassi di Godie, cuant si è gjavât la vite, che altre dî, par vie di un futûr nereôs denant di lui, stant che il Consorzi al è daur a traviersâ une crisi e si previôt che a laràn a cjase un centenâr di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi. Ma par cumò, dulà o vin di lâ par cjatâ lavôr ?
E voaltris cuâi proponiments vêso fat pal 2014 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎


text:
#13 – Il regâl dal babau
Chel maladet di armaron di cocolâr al criche e al clope come par clamâmi tal scûr. A ciulin te gnot chei cancars e a sdrondenin chei plans di peç che mi pâr fin impussibil di sintîju dome jo.
A son agns che o voi indevant a dî a mê mari che dentri al è il babau. Jê ancje mi crodarès, ma ogni volte che e jentre te cjamare e e vierç l’armâr, il babau si plate!
Jo, a dî la veretât, no ai pôre di lui e par me nancje lui nol vôl scaturîmi. A lui i interesse dome rompimi lis citis par fâmi pierdi il sium. Nol è propit un vêr babau ma al è un boboròs, ven a stâi un babau ma frutin.
Ogni gnot, sul bati de miezegnot, chel danât al vierç in sfese la portele.
GNIIIIIIIIC…
e intant che dal armâr a vegnin fûr schiriis di lacais neris e slichignots, a scjampin vie sdrumis di pudiesis pestifaris dutis snacaiadis e si sparnicin sgarpionats che a stomearessin ancje il plui bocon dai oms… lui al gjave fûr un imprest lunc e imberlât, parecjât sù cuntun filistrinat sutîl e stuart dut rusinît e plen di pleis dulà che, te ponte, tacade cuntune gote di pês e leade cuntun fîl di cjanaipe, e je fissade une plume di gjaline faraone dute dispilucade. E cun chel imprest arcibolic e malnassût mi fâs ghiti propit tal agâr dal cûl e, a pene che mi svei…
ssssSSSGNACCC al tire dentri intun lamp il trabacul!
Eh ma usgnot si ribalte ben la fertaie! Tai dîs passâts o ai metût dongje un argagn finâl cuintri di chê figure porche.
A 11:59’59”, 1 secont prime de miezegnot, al tache a sbisiâ alc e…
GNIIIIIIIIC… si mostre la plume ma… cuntun lavôr di alte inzegnarie o comandi cu lis manecis di sot dai bleons une tanaie bocognone perfete par çoncjâ l’imprest babauesc… e sssSSSAC!!!
Chel puar boboròs nol jere trist e no si meretave di jessi taçât tal mieç par erôr.
Cinc gotis di sanc a son deventadis perlis neris.
Une pal scûr smavît de gnot,
une pal rivâ grivi dal dì,
une pai sgrisui di pôre dai fruts,
une pai voi discocolâts che no vuadagnin mai il sium
e une par mê mari, dentri di un sacut di fin vilût blu.
di ***
1***


text:
Andrea Palladio
Andrea Palladio (1508-1580)el è stat il plui grant architet talianot tal Rinasciment. Nat a Vicenza da pari gondolier,Andrea di Pietro dalla Gondola fu clamat Palladio dal so mecenate,Giangiorgio Trissino. Il nom derive da Pallade Atena ,la dea del art. Palladio el ha perfezionat,in dute la so vite,lis vilis venetis e el ha inventat un gnuf tipo di vilis,che permetevin ai siors venes di usà lis vilis no dome come abitazion di vilegjature,ma ancje come centri agricul e cultural. In dutis li so operis al ha usat simpri i stes "strumens" ma l'è rivat a fa vilis simpri diviarsis l'une da chi atre. In te operis di Palladio el è una fuarte influenze del mond classic. In te so vilis el è una special armonie tra l'abitazion e le nature circostante. Palladio el ha lavorat perlopiù in Veneto,ma alcunis operis si cjatin ancje in Friul,come Palazzo Antonini a Udin. Lis vilis che chist omp e ha fat e son tantis,ma un gran numar di lor ha bisugne di esi restaurat. Quasi dutis lis vilis da lui progjettadis e son stadis dicjaradis patrimoni dell'umanitat dall'UNESCO. Palladio,tal so viaç a Rome cul Trissino,el ha imparat tantis gnovis tecnichis prime a lui sconosudis. Le so art el è famose in dut el mond (sia in Asia che in Americhe),tant che la Cjase Blancje a Washington el è stade costruide second il mut di fa di chest grand artist. Lis plui importantis vilis di Palladio si cjatin in Veneto:alcunis e son Villa Barbaro,Villa Foscari,Villa Cornaro,Villa Emo,Villa Forni-Cerato e Villa Poiana. Chist an,parcè che ricor il cinchecentenar de muart di Palladio el è stade fate una mostre a Vicenze par ricordalu. Chiste mostre e je viarte fin al 6 di Zenar a Vicenze. Par cognosi di plui chist artist,si pues lej il libri "Andrea Palladio e gli Antonini: un palazzo "romano" nella Udine del Cinquecento",di Massimo e Licia Asquini.


text:
Sportive di simpri (nadâ, schi alpinisim, bici di corse), Elena Fabiani – udinese di 43 agns, di profession farmaciste – e scuvierç la corse tal 2013 e za tal Otubar dal 2014 e fâs il so esordi in maratone a Vignesie concuistant il decim tierç puest cun 3 oris e 10 minûts, che al restarà il so personâl su la distance. In pôcs mês a vegnin Florence e altris garis, ma za tal 2015 e tache cu lis ultramaratonis. La prime e je chê di Asolo, là che e rive seconde su la 50 chilometris. Tal 2016 e je finisher ae 9 Colli Running (202 chilometris) e ae 100 chilometris di Asolo. E rive seconde ae 100 chilometris des Alps e tes 100 miis di Berlin («La gare che o ricuardi cun plui plasê – e conte Elena -: pe bielece dal percors, pe organizazion ecelente, pal gno stât di forme e pal acet entusiast dai abitants, mighe tant che in Italie li che la int si inrabie se e cjate lis stradis sieradis par vie di une corse»). E vinç la 6 oris di Buri e di Passons.
◆ Tal 2017 e cjape part a 12 ultramaratonis, realizant i siei personâi te 6 oris di Teodorico (68,272 chilometris), su la 12 oris a S. Giovanni Lupatoto (120,849 chilometris) e su la 24 oris a Reggio Emilia (205,270 chilometris).
◆ Tal 2018 in 9 oris e 22′ e fâs la 100 chilometris a Seregno e e concuiste il titul talian di categorie. E partecipe ai campionâts europeans assolûts di 24 oris cu la maie de nazionâl taliane in Romanie. E, dopo altris afermazions, i ven assegnât il titul talian assolût su la 24 oris a Cesano Boscone.
Tal 2019 e vinç la Ultra Milano Sanremo (285 chilometris fats in mancul di 45 oris!) e la 12 oris di Buri. In Dicembar, e siere l’an cuntun tierç puest ae 24 oris su piste a Barcelone.
◆ I plâs partecipâ a miezis maratonis e maratonis tant che pacer, ven a stâi chei atletis che in gare a àn il compit di judâ i partecipants a rivâ al travuart a un timp cronometric finâl prestabilît. ❚
Elena Fabian. Il profîlErika Adami
Sportive di simpri (nadâ, schi alpinisim, bici di corse), Elena Fabiani – udinese di 43 agns, di profession farmaciste – e scuvierç la corse tal 2013 e za tal Otubar dal 2014 e fâs il so esordi in maratone a Vignesie concuistant il decim tierç puest cun 3 oris e 10 minûts, che al restarà il so personâl su la distance. In pôcs mês a vegnin Florence e altris garis, ma za tal 2015 e tache cu lis ultramaratonis. La prime e je chê di Asolo, là che e rive seconde su la 50 chilometris. Tal 2016 e je finisher ae 9 Colli Running (202 chilometris) e ae 100 chilometris di Asolo. E rive seconde ae 100 chilometris des Alps e tes 100 miis di Berlin («La gare che o ricuardi cun plui plasê – e conte Elena -: pe bielece dal percors, pe organizazion ecelente, pal gno stât di forme e pal acet entusiast dai abitants, mighe tant che in Italie li che la int si inrabie se e cjate lis stradis sieradis par vie di une corse»). E vinç la 6 oris di Buri e di Passons.


text:
Su Twitter, un dai plui social network plui innomenâts, e je cumò a disposizion la version par catalan ancje pe telefonie mobile iOS e Android. La gnove e je stade comunicade dal grup di traduzion di cheste rêt sociâl. Un pas che al à interessât ancje lenghis di stât tant che bulgar, cravuat, serp e slovac, in plui dal catalan. Chest ultin al è une des lenghis di Twitter dal 2012, e cumò i utents che lu doprin a son scuasit 250.000. La lenghe catalane e je la diesime novesime in ûs su Twitter. La Catalogne e à simpri pontât un grum, di subit, a vê grande presince su “la rêt des rêts” e chest al è dome un dai ultins risultâts otignûts.
(Internazionalitari, LPdF, Tw en català) ❚
Twitter par catalan cumò ancje pai telefonuts............
Su Twitter, un dai plui social network plui innomenâts, e je cumò a disposizion la version par catalan ancje pe telefonie mobile iOS e Android. La gnove e je stade comunicade dal grup di traduzion di cheste rêt sociâl. Un pas che al à interessât ancje lenghis di stât tant che bulgar, cravuat, serp e slovac, in plui dal catalan. Chest ultin al è une des lenghis di Twitter dal 2012, e cumò i utents che lu doprin a son scuasit 250.000. La lenghe catalane e je la diesime novesime in ûs su Twitter. La Catalogne e à simpri pontât un grum, di subit, a vê grande presince su “la rêt des rêts” e chest al è dome un dai ultins risultâts otignûts.


text:
Cuâl isal il stât di salût de lenghe furlane tra i nestris zovins? Isal pardabon cussì clopadiç come che a spessein a craçolâ i ucielats o si cjatìno impen denant di une cundizion avonde stabile, massime se si ten cont di un campion simpri plui miscliçât e viert a gnovis culturis?
◆ Di cualchi an, un imprest une vore zovevul che si preste a fâ di spieli di cheste situazion al è chel de “Fotografie linguistiche” dai students des secondariis di secont grât, par cure de Lavagne Plurilengâl, la rêt di docents e di istitûts che a puartin indenant l’insegnament dal furlan intes classis di chês che un timp a vignivin clamadis scuelis superiôrs.
No cate lis dificoltâts dal moment, il campion di riferiment pal an 2020-2021 al è stât di passe 700 students (738 cuintri i 940 dal an passât) di 8 diviers istitûts sparniçâts ator pal Friûl (Bearzi e Marinelli di Udin, Paolo Diacono di Cividât e di San Pieri dai Sclavons, Linussio di Codroip, Manzini di San Denêl, Paschini-Linussio e Solari di Tumieç).
◆ La analisi dai cuistionaris e je stade curade dal professôr Gabriele Zanello de Universitât dal Friûl e e je stade presentade dulinvie de zornade di formazion “Marilenghe & Mariscuele”, par cure de Societât Filologjiche Furlane, ai 10 di Avrîl, cuntun biel intervent dal professôr Luca Melchior de Universitât di Klagenfurt.
◆ Stant ai dâts, il furlan al ven fevelât in medie di plui de metât dai fantats, cun percentuâls che a rivin al 70% in Cjargne (li che une part dai zovins e à marcât di cognossi tant che lenghe il “cjargnel”, duncje cuntun fuart sens di apartignince e ancje di diversificazion rispiet al furlan fevelât te plane), biel che si sbassin al 35% a Cividât e San Pieri dai Sclavons, li che par altri e salte al voli la presince une vore scjarse dal sloven (dome 7 câs su dut il campion). Al pâr che tra paris e fîs si tindedi a doprâ di plui la lenghe furlane, intant che i dialics par furlan cu lis maris a mostrin une percentuâl plui basse. L’anel fuart pe trasmission de lenghe, dut câs, a restin i vons (plui dal 52% dai students al fevele par furlan ai nonos e il 61% dai vons al dopre il furlan cui nevôts, cun pontis che a rivin al 78% a Tumieç).
◆ Cui amîs, invezit, il numar dai zovins si sbasse a mancul dal 30% (l’an passât o jerin sù par jù a un tierç dal campion) e la percentuâl e cale inmò di plui intal contest de scuele. Une piçule part (10%) dai zovins e dopre la lenghe furlane cuant che al jentre intune buteghe e plui dispès al ven servît di cualchidun che le cjacare (20%).
◆ Il furlan, dut câs, al ven doprât ancje te forme scrite, massime intes mails, intes chats o tai socials, di bande dal 12% dai intervistâts (par cumò l’inglês al è plui frecuent e al rive a une percentuâl di cuasi un cuint dai messaçs), ma la strade par un ûs plui critic e cussient de lenghe e je inmò lungje, stant che dome il 4% al lei libris (o materiâi sui sîts internet) o al cjale trasmissions par furlan (culì però al va ancje ricuardât che la ufierte ore presint e je une vore limitade e forsit no je indreçade a cheste fasse di public).
◆ Altri element dal scandai al è chel de etât che si impare une lenghe, indulà che al salte fûr che la lenghe furlane e ven cjapade sù dai fruts soredut dentri dai 9 agns di etât, ancje se in maniere plui limitade rispiet al talian (dome il 20% dai students al à imparât il furlan dentri dai 3 agns, biel che pal talian o rivìn al 86%).
◆ Di chê altre bande, cun di plui, al è simpri plui evident che l’aspiet plurilengâl al è daûr a slargjâsi, cun componentis simpri plui fuartis che a rivin dal difûr (in plui di todesc e dai rârs câs di sloven, te liste des lenghis cognossudis o cjatìn: inglês, arap, francês, albanês, rus, cinês, spagnûl e serp). Un biel miscliç, di tignî cont e di rispietâ, e che ancje in gracie di chescj scandais al pues deventâ un sburt pes cussiencis e pal sens di identitât dai nestris fantats. ❚
Intune fotografie il sbeleâ des lenghis dai fantatsSerena Fogolini
Cuâl isal il stât di salût de lenghe furlane tra i nestris zovins? Isal pardabon cussì clopadiç come che a spessein a craçolâ i ucielats o si cjatìno impen denant di une cundizion avonde stabile, massime se si ten cont di un campion simpri plui miscliçât e viert a gnovis culturis?


text:
Grup formât di cinc musiciscj zovins de zone di Triest, al propon un repertori che al passe des baladis tradizionâls aes gjighis irlandesis, aes reels classichis o componudis dal grup. Un spetacul di grande energjie e di biel impat senic e sonôr.
Formazion: Alice Porro – flauts; Giovanni Settimo – vôs, ghitare, banjo; Nicolò Barago – ghitare bas; Anselmo Luisi – percussions; Sebastiano Frattini – violin.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
44 AGNS DI GLESIE FURLANE A ZUI26 di Avost 2018
O vin il plasê di invidâus:
Domenie ai 26 di Avost dal 2018 aes 18.00 te Plêf di Sant Pieri a Zui
44n ANIVERSARI DI FONDAZION DI GLESIE FURLANE.
Vie pal incuintri a saran dadis ancje impuartantis anticipazions:
– Gabriele Zanello e pre Roman Michelot a inzornaran su la prossime gnove edizion de Bibie par furlan, revisionade e che e sarà publicade par cure dal Istitût Pio Paschini, cu la colaborazion di Glesie Furlane.e la poie de Arcidiocesi di Udin;
– Massimo Garlatti-Costa al fasarà il pont sul so ultin documentari par furlan dedicât al autonomisim e ae funzion che a àn vût predis tant che pre Josef Marchet, pre Checo Placerean e pre Antoni Beline;
– pre Roberto Bertossi al informarà su lis ultimis novitâts in mert ae traduzion dal Messâl Roman par furlan, pront dal 2006.
Infin, ai partecipants e sarà consegnade une copie dal Anuari 2017.
Cu la partecipazion dai Soliscj dal Coro “Rôsas di Mont” de Plêf di Guart


text:
AUDIZIONS IN CONSEI REGJONÂL IN MERT AE PROPUESTE DI LEÇ REGJONÂL SUL FURLAN A SCUELE ALÎ DE VI COMISSION A TRIEST (26 di Jugn 2007)26 di Jugn 2007
Aes audizions, tal daspomisdì di martars ai 26 di Jugn dal 2007, a son stadis scoltadis lis vot associazions a cjapitul (Colonos, Glesie Furlane,
La Grame, La Patrie dal Friûl, Informazion Furlane, Radio Spazio 103, Kappa Vu, ILF Pre Checo Placerean) e a cuatri realtâts associativis dal
Friûl ocidentâl (Centri Studi PP Pasolini, Circul culturâl Menocchio, La barca di Babele-circul culturâl di Midun, Grup Majakoskij).


text:
Gram
Il gram al è une unitât di misure de masse. Al corispuint ae milesime part di un chilogram, unitât di misure ufiziâl dal sisteme internazionâl.
Storie[cambie | modifiche il codiç]
La peraule e derive dal latin gramma, ch'al stâ a significâ un piçul pês.
La definizion di gram e je stade rindude ufiziâl il 1 di Avost dal 1793 tal sisteme metric francês. Te sô definizion origjinâl, il gram al corispuindeve al pês assolût di un volum di aghe pâr al cubul de centesime part di un metri, ae temperadure di fusion de glace.
Al dì di vuê il gram nol è plui une unitât base, parcè che al è stât sostituît dal chilogram; al reste in dut câs un sô sotmultipli.


text:
«La Europe e à centatis e intrigosis disfidis devant di se, che e à dibisugne di grampâsi a dut ce che i pues coventâ par tornâ a dissegnâ un costrut di convivence. Di Aquilee e de sô storie si pues cjapâ sù a plenis mans».
Il president de Fondazion Aquilee, l’ambassadôr Antonio Zanardi Landi, al met adun cussì i motîfs che a fasin di Aquilee il puest plui naturâl dulà fâ svilupâ iniziativis come chê di puartâ chenti i reperts dal Museu dal Bardo di Tunisi, segnâts dal maçalizi dai teroriscj, o ben chei che a rivaran a Jugn di Teheran, olme di chê culture persiane sflandorose che e jere grande prime che Rome e nassès.
rapuarts che a vegnin di lontan: «Tal museu di Aquilee – al ricuarde Zanardi Landi – e je la statue di chel african che al è muart achì, ma al pant la sô grande voie di tornâ a cjase, si ben che al ves cjatât un bon acet e un biel stâ». E cheste je dome une des storiis, par vie che «dut tal museu paleocristian, insiemi ae stesse citât, al è la testemoneance vivente dai africans, dai balcanics e ancjemò di cetantis altris gjernaziis che si son dadis adun chenti».
Duncje, cu la mostre dal Bardo – in trê mês si son moltiplicâts par 9 i solits visitadôrs dal Museu, rivant a passe 14 mil di lôr – Aquilee e à davuelt un rûl in sintonie cu la sô storie e culturalmentri strategjic: meti ae puartade di man de Europe interie la pussibilitât di viodi e di cognossi di dongje la art dal ôr mediterani de Afriche. «Al jere un grant interès su chel mont par vie dai atentâts a Tunisi, e Aquilee e à contribuît a fâ cognossi la culture maraveose di chê tiere».
cumò i tocje al iran che cun Zenâr al è tornât tal mieç dai discors dal mont par vie de fin dal embarc. «Po ben, ancje in chest câs l’interès al è grandonon», al dîs Zanardi Landi che al cor sù e jù di Teheran par meti adun la mostre. Dal sigûr l’ambassadôr al à un repert che i plâs: «Al è un basament cun parsore trê leons in bronç che si corin daûr un cun chel altri. Une opare dal VIII secul prin di Crist, di straordenarie elegance». Une opare cussì «no pues no fâ rifleti sul nivel culturâl dal popul che le à produsude».
in sumis, tal puart di aquilee no rivavin dome marcjanziis, ma lis personis e lis ideis. «La sô grande ereditât e je la capacitât di integrazion di culturis diferentis, che al è il probleme centrâl de Europe di vuê», al considere Zanardi Landi. E al va indevant: «Chest concet no si pues dome dîlu, bisugne fâlu vivi, di mût che la fuarce comunicative e evocative e deventi cent voltis plui fuarte. Lis mostris stadis e chês che a vignaran a van in cheste direzion», al siere. ❚
✒ Antonella Lanfrit
La ereditât di Aquilee e je la capacitât di integrazion di culturis diferentis............
«La Europe e à centatis e intrigosis disfidis devant di se, che e à dibisugne di grampâsi a dut ce che i pues coventâ par tornâ a dissegnâ un costrut di convivence. Di Aquilee e de sô storie si pues cjapâ sù a plenis mans».


text:
Tal 2021, la Fieste de Patrie dal Friûl, rivade ae sô 44e edizion, e je stade a Udin in dôs ocasions.
Tal mês di Avrîl e varès vût di davuelzisi cun tantis iniziativis culturâls, ma par vie de emergjence sanitarie, si à sielt di rimandâ a Setembar lis iniziativis in program.
Ai 3 di Avrîl, duncje, il Comun di Udin e la ARLeF a àn organizât une cerimonie simboliche, cu la presince dal president dal Consei regjonâl Piero Mauro Zanin, de assessore aes financis Barbara Zilli, di Markus Maurmair, president de Assemblee di Comunitât Linguistiche Furlane e dal sindic di Udin Pietro Fontanini e il president de ARLeF Eros Cisilino.
Lis autoritâts si son cjatadis prin sul plaçâl dal Cjistiel di Udin pe esposizion de bandiere su la specole e po si son spostadis tal salon dal Parlament.
Ai 12 di Setembar, in ocasion di Friuli Doc, la Fieste de Patrie dal Friûl si è celebrade in presince. Lis celebrazions uficiâls a son tacadis cu la esposizion de bandiere dal Friûl su la specole dal Cjistiel di Udin, intant che in place Libertât il grup bandistic “Società Filarmonica di Pozzuolo del Friuli” al sunave l’imni uficiâl dal Friûl “Incuintri al doman”. Po dopo, lis autoritâts a àn fat omaç ae antighe bandiere dal Friûl tal Museu dal Domo.
Aes 10.30, in Domo, i delegâts des diocesi di Gurize, Pordenon e Udin a àn celebrade la messe par furlan, cun leturis e preieris ancje par sloven e todesc. Al à acompagnât la celebrazion il côr “Cappella Musicale” dal Domo di Udin.
Plui tart, sul teraplen di Place Libertât, si è davuelte la Cerimonie civîl cu la esecuzion dal imni uficiâl dal Friûl “Incuintri al doman” di bande dal grup ArteVoce Ensemble. Subit dopo si è fat il scambi de bandiere, consegnade dal vicesindic di Gurize, che e veve ospitade la Fieste de Patrie dal 2019, al sindic dal Comun di Udin, tant che testemoni ideâl dal passaç de Fieste di un Comun a chel altri. Po dopo e je stade lete la Bole dal imperadôr Indrì IV, l’at fondatîf de Patrie dal Friûl.
La cerimonie e je stade ancje la ocasion par premiâ i vincidôrs dal concors “Emozions furlanis in viaç pal teritori”, promovût dal Ufici Scolastic Regjonâl e de ARLeF e indreçât aes scuelis de infanzie, primariis e secondariis di prin grât.
L’event si è sierât cu la proiezion dai videos “Lamps di Friûl”, realizâts dai fruts dai Centris Estîfs dal Comun di Udin.
La celebrazion e je stade organizade dal Comun di Udin, cu la poie de Regjon Friûl-Vignesie Julie e de ARLeF, in colaborazion cul Istiût Ladin Furlan “Pre Checo Placerean”; dal 2015, la manifestazion e je ricognossude in maniere uficiâl de Regjon F-VJ cu la L.R. 6, par ricuardâ e valorizâ lis origjins, la culture e la storie di autonomie dal popul furlan.
Fotos di Luca Laureati
Date de Iniziative: Setembar 2021


text:
O vin za vût fevelât dal fum intai locâi publics austriacs, ma stant aes ultimis gnovis o vin di inzornâ i nestris letôrs.
La citât di Viene, par man dai conseîrs al Ambient e ae Salût, e puarte cumò indevant un ricors costituzionâl cuintri il permès di fumâ intai esercizis publics, mandât fûr e fat bon dal Guvier federâl. La fonde dal ricors si poie sul tratament diferent che i lavorents di chest cjamp a ricevin a pet di chei di altris struturis publichis e privadis, là che la improibizion di fumâ e je bielzà in vore, che la lôr salût, cun di fat, e sarès za prudelade, a diference dai compagns dal cjamp gastronomic. Un altri pont di discussion al sarès ancje il fat che intai locâi publics a puedin jentrâ ancje i plui zovins, che par leç no puedin inmò fumâ, ma che di fat si cjamaressin di dutis lis consecuencis dal fum passîf.
Propit par chest motîf no podìn fevelâ di regulis dadis dongje cul ecuilibri miôr, cence dî che il fum passîf intai locâi al tocje ancje chês zonis tignudis buinis par chei che no fumin. Dut câs, chel che al somee anticostituzionâl al è il fat che la leç e cree une disparitât cuant che e previôt di lassâ fûr de improibizion dal fum i locâi dal setôr gastronomic. Cun di fat, chei lavorents no varessin nancje la libertât di podê sielzi, stant che a àn di passâ in chei locâi dute la zornade di lavôr. La cuistion principâl e je dut câs chê de salût dai frutins che a podaressin jentrâ tant che i grancj intes areis pai fumadôrs, ma che a son cetant plui sensibii ai efiets dal fum.
Si che duncje, il guvier austriac al à stiçât inmò i gjestôrs dai locâi publics, incolpant i Guviers di prime di jessi restâts cetant indaûr cu lis lôr sieltis su cheste cuistion, a pet di chei altris Stâts europeans. Il conseîr pal Ambient, che al à sometût il ricors, al marche in plui che, su la fonde dai scandais fats intai locâi publics che a àn areis par chei che no fumin, intal 62% dai câs a son saltadis fûr violazions gravis aes normis.
Fintremai il ministri pe Salût – grant fumadôr! – al varès dit che al è un limit ae libertât di une persone e che chest no i fasarès cuintri ae sô dipendence; e al à marcât cun di plui che in cuasi ducj chei altris Stâts europeans al è aromai normâl di no podê fumâ intai locâi publics.
Tant che o savìn, cualsisei sfuarç in chest sens al jere stât fat dibant, par vie de decision dal prin di Mai cjapade intal consei nazionâl di ÖVP e SPÖ, che e veve fat buine la pussibilitât di continuâ a fumâ intai locâi publics, si ben che sot di cualchi cundizion.
Nus lasse di clap il fat che, scomençant de stesse date, al sedi stât invezit improibît di fumâ in machine o devant dai minôrs, inosservance che dal prin di Jugn e podarà jessi cjastiade cuntune multe minime di 50 euros (come par chei che a doprin il telefonut intant che a vuidin). Dut câs, o sin inmò plui maraveâts par vie de ecezion che e lasse fûr di dut chest i taxis!
In sumis, al è alc che nol cuadre e forsit al è vêr che, tant che al dîs il titul di un libri jessût za fa cualchi an, la “Austria era un paese ordinato”, là che o marchìn “era”. ❚
Barbara Cinausero
AUSTRIE. Il mont asburgjic simpri plui “fumôs”............
O vin za vût fevelât dal fum intai locâi publics austriacs, ma stant aes ultimis gnovis o vin di inzornâ i nestris letôrs.


text:
✽✽ O soi stuf di sintîmi a dî che i furlans no àn cussience di jessi un popul. Cun cheste scuse si justifiche ogni batude, piçule o grande, che e da a cui che al va cuintri dai interès de nestre tiere une specie di onipotence malscuindude.
✽✽ Al vâl compagn par ducj chei che – ogni volte che in Consei regjonâl e passe une leç che e favorìs interès triestins cuintri dai nestris – a ripetin che la maiorance dai conseîrs e je furlane. Si à di dîlu cun fuarce: cui che al è stât elet cui partîts talians al rapresente i interès di chês segretariis, romanis o milanesis. Che a sedin nassûts a Cerneglons
– e al displâs par Cerneglons – o che a fevelin in marilenghe, che a mostrin distintîfs cu la acuile patriarchine, al impuarte pôc par no dî gran, devant de lôr ubidience assolude e vuarbe aes diretivis dal centri.
✽✽ Ma o soi ancje stuf dai leons di tastiere, o ben di chei che no son mai contents, di chei che a son critics ancje lis pocjis voltis che si vinç, che al somee che no vuelin rindisi cont che la lote dal popul furlan no je un zûc di societât, un bla bla tra intims – simpri chei, par altri – e nancje no je une ostarie indulà memoreâ i timps di aur dal autonomisim, sentâts te taule di une nostalgjie inutile.
Par chescj veterans, il rimiedi al è inte frase “Al volarès simpri cualchidun o alc che vuê nol è”.
✽✽ “Spietant Godot”, lu àn voltât ancje par furlan.
E chei altris, tancj e simpri di plui, si ridin, a van indenant in maniere inesorabile cu la distruzion de nestre identitât, convincint cu la fuarce dal ricat, dispès economic, a rinunziâ a ogni visibilitât di cheste nestre muse, come se e fos alc di vecjo, di provinciâl, a pet des sortis magnifichis de globalizazion.
✽✽ Masse di lôr, cuant che no si rindin cont, a deventin marionetis intes lôr mans; a son compliçs se a son cussients des lôr azions, des lôr peraulis, e dal efiet deleteri che a produsin intal sintî popolâr.
✽✽ Se duncje o disìn vonde a chestis Cassandris, cun ancjetante convinzion o vin di savê trop impuartant e vitâl che al sedi, in moments come chescj, l’impegn personâl di ognidun, di cui che, devant des falsis visions, dal stravuelziment de veretât – chê storiche prin di dut, ma vuê ancje di chê economiche, politiche e istituzionâl – al sint ancjemò il dovê di alçâ la man e di dî NO.
✽✽ E no je une cuistion di numars, di trops che o sarìn: e je une cuistion di dignitât. ❚
Ae fin e je dome une cuistion di dignitâtDree Valcic
✽✽ O soi stuf di sintîmi a dî che i furlans no àn cussience di jessi un popul. Cun cheste scuse si justifiche ogni batude, piçule o grande, che e da a cui che al va cuintri dai interès de nestre tiere une specie di onipotence malscuindude.


text:
Se di une bande pre Antoni al veve vude, come ducj i mortâi, cualchi tentazion di fâ cariere, di doprâ lis sôs cualitâts inteletuâls e culturâls par fâs strade tra i grancj, i à bastât pôc par capî che la vere cariere e je un’altre plui umane e che al popul i varès zovât tant di plui. E nus spieghe ancje a nô cuale che e varès di jessi la miôr cariere pal om.
Pre Roman
La vere cariere
La cariere che no intint di rinunziâ no je chê di jessi metût sul cjandelîr dai oms, un cjandelîr balarin e fat di mil compromès, ma di podê jessi ogni dì di plui un pont di riferiment, une persone savie e tolerante, che no fâs il cal a nuie ma che e rive a cjatâ par ogni robe, ancje la plui sbalade e negative, il so puest te grande economie dal mont. La cariere plui grande e je di jessi ogni dì plui libars dai condizionaments esteriôrs e interiôrs, di jessi simpri plui vêrs, trasparints, sflandorôs, savints, relatîfs, di cjaminâ pal mont cui pîts ben poiâts ma cul cûr simpri plui alt e cul cjâf che al cjale simpri di plui la logjiche de trassendence, di spiritualizâ ogni dì di plui la materie, par començâ ca jù chê trasformazion in lûs che e sarà l’eternitât. … Rivâ a jessi la muse, i vôi, lis orelis, la bocje, lis mans, i pîts, il cûr, la memorie, il reclam di Diu al è il massim de cariere che un predi, e un cristian, al puedi aspirâ e suspirâ.
**Tal ringraciâ il Signôr par dut ce ch’al à operât in me e midiant di me, pes sôs “grandis robis” (Lc 1, 49), o dîs che la mê fortune plui grande e je stade la mê disgracie. O chê che par solit e ven considerade une disgracie. Mi riferìs a la malatie fisiche, che par solit ti da cualchi pache ancje a nivel psicologjic. Se o fos stât simpri san, come che o jeri in seminari, salacor o riscjavi di jessi ancje prepotent, superficiâl, insensibil, banâl, otimist a stupit vie, simpri indenant a insegnâ e mai fer a rifleti e a imparâ, simpri sigûr e duncje par fuarce pôc profont. Une grande parvence esteriôr, ma cun pocje sostance.
**La malatie mi à fermât, condizionât, indebulît, mi à fat deventâ plui uman, mancul sigûr e duncje plui in sintonie cu la vite e cu la int. Mi à fat plombâ tal scûr e o ài scugnût cirî une lûs autentiche. Mi à fat ridusi il pas di garibaldin dai prins agns, cuant che o jeri sigûr di concuistâ il mont intîr, e lant cul pas dal cai, magari strissinantmi, mi soi cjatâ in compagnie e in sintonie cu la procession infinide di oms e di feminis che a van indenant strissinantsi, un pôc preant e tant blestemant. O ài rinunziât al puest di vuaite, di pionîr, di avanguardist, par contentâmi di chel plui prosaic ma plui biel di puar fra puars, flap fra flaps, falît fra falîts, ultin fra ultins. Il Signôr al à volût contentâmi ancje masse.
**Cuant che o tirarai i sghirets, o podarai vantâmi di no vê vût, inte glesie, nissune incariche di sorte, nissun titul di onôr, nissun ricognossiment. In seminari a fasevin za masse a sopuartâmi e duncje no podevi pretindi nancje di tirâ campanei. Di predi no savevin dulà mandâmi e dulà sistemâmi parcè che no devi nissune garanzie di ubidience e di ortodossie. Za il vêmi dât un paîs al è stât un at di liberalitât che, a son peraulis dal vescul Battisti, “sfido qualunche vescovo italiano a fare altrettanto”. Ancje tal gno piçul cjantonut di plevan o ài vudis lis mês rognis e par dôs voltis o ài riscjât di jessi parât fûr par indegnitât.
**Se cumò mi cjati cun dôs parochiis, nol è che e sedi dopleade la stime. E je dome cressude fûr misure la miserie. Al è evident che, voltantmi a cjalâ al troi ingredeât de mê vite, a dut ce che mi à capitât e al fat che o soi culì a contâle, mi ven di ridi come che e à ridût Sare a la promesse di deventâ mari in etât che e pareve bon a jessi none. Ma a son chescj i scherçs di Diu, lui che al suie il suei di aghe e al fâs spissulâ une risultive tal desert.
di pre Anton Beline


text:
Insome… Pauli al jere jentrât tai ufizis dal INPS par podê finalmentri ritirâ il modul che
al varès compilât cjase par aviâ il procediment pe pension ma lui nol crodeve ai siei voi… dentri al jere dut un davoi…
a jerin rivâts chei cul gjilet celestin a fruçâ sù dut… i impleâts e lis impleadis a jerin scjampâts
di buride e i faldons a brusavin… tante cjarte e brusave…
Chei vandai dal gjilet celestin a volevin cambiâ il mont… lôr a jerin ducj zovins e no saressin mai rivâts
a la pension… cussì si sfogavin par fâ in mût che nissun altri nol rivàs a gjoldile… a brusavin ducj i modui…
“Puar me” al pensave Pauli… “dute une vite di lavôr e chescj ca…”
Nol veve finît di pensâ che i jere rivât intor un vâs di oton tirât di un bintar in passamontagna…
si sintì un CRACK… e jere la capadocie di puar Pauli che si rompeve…
Biât om… al veve lavorât dute une vite par rivâ in chel ufici al apuntament cul destin…
Cui sa nie che intal avignî no capitedin pardabon chestis robis…
jo le viôt grivie…
di Checo Tam
#786


text:
Il biel al è che sul sît si cjate tante robe, il brut al è che si piert plui timp a cirî che no a cjalâ.
Come che si sa, su internet si cjate di dut, informazions di ogni sorte, si pues zuiâ, scoltâ la radio, e cumò si pues viodi ancje la television, ma a di il vêr cheste ca e je ancjemò indaûr rispiet a dut il rest di ce che si cjate sul www.
Par intant, fin che la television no rive a vê une vere programazion, al esist chest sît dulà che aromai ducj a «metin sù» lis lôr imagjinis e filmâts par fâju viodi a cualsisei persone, in ogni cjanton dal mont.
Plui che television, Youtube al è un spazi promozionâl dulà mostrâ lis creazions visivis personâls, tant al è vêr che tai ultins timps, al baste lei lis cronachis, simpri plui zovins a cumbinin robis di ogni sorte, ancje brutis, pûr di metisi in mostre denant dai propris amîs.
UN GRANT CJALDERON_ E propit par cheste vocazion promozionâl che si cjate a vê, su Youtube si cjate di dut, ancje robe che e rive dal Friûl, ma il plui des voltis si piert tal grant cjalderon e no si rive a viodi se no si sa dulà cirî cun precision.
Chest il limit dal sît: si cjate di dut, e dut al è li dentri, e se une persone e vûl fâ viodi i siei filmâts bisugne che si meti a promovi il lavôr fat come in ogni altre sorte di marcjât.
Cirint alc che al rivi dal Friûl mi soi pierdût intune sorte di labirint virtuâl, e ae fin nol è che o vedi cjatât cetante robe: magari di videos fats di furlans àn saran cuissà ce tancj, ma bisugne metisi a cirîju cuissà dulà.
IN CERCJE_ Jo no soi un super espert di informatiche, o crôt di jessi une persone come tantis, che e lavore cul computer e che e navighe su internet come la plui part de int, e duncje o pensi che i problemis che mi cjati denant jo a sedin compagns di chei dai «normâi computeriscj». Cuant che o voi su Youtube, ae fin o piert simpri plui timp a cirî che no a viodi alc di gnûf.
Ma ce si cjatie di furlan su chest sît? Pe buine part si cjate tante robe che si pues definî folclôr, chest a conferme de «vocazion» dute furlane di svualâ bas, di tignî un nivel di atenzion sul Friûl une vore popolâr impen di doprâ un mieç di comunicazion par chel che al è, o ben un imprest par fâ savê e pandi alc di plui impuartant.
A CIRÎ BEN ALC SI CJATE_ Cussì la prime robe che e salte fûr dal Friûl al è cualchi filmât di Friuli Doc, o di cualchi grup folcloristic in costum, impegnât in cualchi cjantade. Dome cirint un pôc plui in dentri si pues viodi ancje alc altri. Cun pazience o soi rivât a viodi filmâts musicâi cun Lino Straulino, i Carnicats, Toni Merlot, o i biei videos di Gianfranco Lugano.
Par chel che al rivuarde il cine, se si pues dî cussì, o ai viodût cun gust cualchi sene di Star Trek par furlan, o de version nostrane dal film tv «La signora in giallo», de sit-com «Autogrill», o dal famôs «Buris» di Garlatti-Costa. Di stamp difarent invezit la trasmission «Mandi», il program che Oscar Puntel al fâs su la television Antenna 3 e che cumò si pues viodi ancje chi.
Come curiositât, si cjate une trasmission televisive americane di cusine dulà che a mostrin cemût che si prepare il frico, ma no si viôt nuie sul frico che al rivi dal Friûl.
Ae fin, si à propit la impression che chest sît al sedi un lûc dulà zuiâ e divertîsi, plui che jessi un strument par fâ viodi e par promovi alc; par chest motîf al è stât fat e par chest ator pal mont al à une vore di sucès, un pôc mancul chi in Friûl. Ma si sa, i furlans a son salts, onescj e lavoradôrs, no àn timp par chescj mateçs. Permetêtmi la batude.
Luca Zoratti
SPECIÂL – YouTube.com! Dulà sono i furlans?............
Il biel al è che sul sît si cjate tante robe, il brut al è che si piert plui timp a cirî che no a cjalâ.


text:
La Cjarte europeane des lenghis regjonâls o minoritariis e à finût vincj agns. Chê convenzion dal Consei de Europe (CdE) dedicade ae garanzie dal pluralisim culturâl e dai dirits linguistics e vignive vierte ae firme dai Stâts ai 5 di Novembar dal 1992. Di in chê volte le àn sotscrivude 33 Guviers europeans e di chei in 25 le àn ancje ratificade. La Cjarte, compagn che la Convenzion di suaze pe protezion des minorancis nazionâls, che e je chel altri tratât european a pro des minorancis e de lôr tutele, e proferìs principis di fonde che a valin par dutis lis lenghis e par ducj i Stâts che le ratifichin e une schirie di disposizions che a puedin mudâ daûr dal Stât e daûr de lenghe. La metude in vore dai siei contignûts de bande dai Stâts e ven monitorade di un Comitât di pueste, che al prepare relazions tecnichis che a deventin la base pes risoluzions specifichis fatis buinis dal Consei dai Ministris dal CdE.
La Cjarte, che e je jentrade in vore tal 1998, dopo dal completament de ratifiche de bande dai prins cinc Stâts, e je stade sin dal principi un pont di riferiment sei pes rivendicazions des minorancis che pe normative statâl e regjonâl. Al è esemplâr il câs de Leç regjonâl 15 dal 1996, il prin vêr proviodiment organic di promozion de lenghe furlane, che e à cjapât sù diviers indreçaments di chê convenzion. Al è fintremai sucedût che chê che si pues clamâle une sô prime version, fate buine dal Consei regjonâl ancjemò tal mês di Setembar dal 1995, e vignìs fermade dal Guvier par vie che la Regjon e declarave la sô adesion a di un tratât internazionâl che in chê volte il Stât talian nol veve nancje firmât.
Cun di fat la firme taliane e je rivade dome ai 27 di Jugn dal 2000. Propit in chestis setemanis un stampon di leç di ratifiche de Cjarte al è in Parlament. E varès di jessi une biele gnove ma nol è cussì, stant che impen di svicinâ la Italie ae Europe al interprete a talian vie la convenzion di Strasburc e al sbasse il nivel de tutele des minorancis, in particolâr chê di furlans e sarts. In Sardegne, parlamentârs e Regjon a àn tacât a fâsi sintî cun Rome. In Friûl, almancul par cumò, nissun moviment. ■
MARCO STOLFO
FRIÛL EUROPE. Lenghis minoritariis, la Cjarte europeane e finìs vincj agns............
La Cjarte europeane des lenghis regjonâls o minoritariis e à finût vincj agns. Chê convenzion dal Consei de Europe (CdE) dedicade ae garanzie dal pluralisim culturâl e dai dirits linguistics e vignive vierte ae firme dai Stâts ai 5 di Novembar dal 1992. Di in chê volte le àn sotscrivude 33 Guviers europeans e di chei in 25 le àn ancje ratificade. La Cjarte, compagn che la Convenzion di suaze pe protezion des minorancis nazionâls, che e je chel altri tratât european a pro des minorancis e de lôr tutele, e proferìs principis di fonde che a valin par dutis lis lenghis e par ducj i Stâts che le ratifichin e une schirie di disposizions che a puedin mudâ daûr dal Stât e daûr de lenghe. La metude in vore dai siei contignûts de bande dai Stâts e ven monitorade di un Comitât di pueste, che al prepare relazions tecnichis che a deventin la base pes risoluzions specifichis fatis buinis dal Consei dai Ministris dal CdE.


text:
La gnove version di une des plui famosis e dopradis “distribuzions” di GNU/Linux, Ubuntu, e je pronte par jessi discjamade (par viodi ce che je une distribuzion e il sisteme Linux viôt il toc in bande, ndr). La novitât plui visibile e je une muse o GUI par dîle par inglês fûr par fûr gnove che secont i creadôrs e varès di incressi la produtivitât; in ogni câs, si pues simpri tornâ a doprâ la vecje muse des versions precedentis. Dongje di chest, a son stâts inzornâts ducj i programs distribuîts cu la distribuzion.
Ubuntu e je ancje daûr a jessi voltade par furlan par opare di un grup di volontaris; doprantlu insiemit cuntun sgarfadôr furlanizât si pues vê une biele esperience furlane ancje cul vuestri computer.
O vin sintût Mauro Cumin, un dai responsabii dal grup di volontaris, par fâi cualchi domande su chest lavôr.
Mauro, ce fâstu te vite, lavoristu tal setôr informatic?
Sì, o lavori tal cjamp e o soi un passionât di informatiche. O crôt tai programs libars, Linux, la ‘distro’ Ubuntu, OpenOffice, Mozilla e mi plâs il furlan, la mê lenghe.
Cemût ise nassude la idee di fâ la traduzion di Ubuntu?
Ubuntu e à une politiche vierte a la localizazion. Ven di bessôl che une volte che si sa, no si pues fâ di mancul di pensâ di fa il pussibil par voltâlu par furlan. A vierzi la strade par ducj Firefox par furlan, il plugin di Pontisso, mi ricuardi ancjemò la strente di emozion dal viodi l’efiet che al faseve il vêlu e podê doprâlu; fasint viodi che ‘Furlan si pues’ non si rive a fâ di mancul di desiderâ di vênt simpri plui, un intîr sisteme operatîf par furlan, e ducj i programs par furlan.
Si pues fâje, la nestre lenghe e je masse biele par lassâle di bande. Podê doprâle al è sintîsi a cjase, movisi in famee, podê esprimisi no intune lenghe foreste, talian o inglês, ma te proprie lenghe, la lenghe de culture, de famee, dai amîs, dal cûr. E in ogni câs, un pas a la volte si rive fint insom, in cime, cence nacuarzisi. Cuant che si pues si va indenant, cuant che no si pues si plante un stec.
Cuant vêso tacât? Se si impueste Ubuntu par furlan, si viodino za a vonde robis tradusudis o mancjal ancjemò tant?
Il lavôr al è avonde recent, cualchi an, jo o crôt par vie che tancj no san che si pues judâ e dulà e cemût judâ. Ubuntu al va za par furlan. Si viôt avonde robis, ma al mancje ancjemò tant.
Cui sono i partecipants e cemût vêso metût dongje il grup? Si puedial zontâsi e judâ?
I partecipants a son publics (https://launchpad.net/~ubuntu-l10n-fur) cuntune politiche di riservatece che ti permet di sielzi ce mostrâ. I partecipants a puedin sielzi se fâsi cognossi o no e in ogni câs nol è impuartant ce che al à fat un o chel altri. Grup (e iscrizion) no son vincolants par judâ ma dome in maniere simboliche par cjatâsi insieme. Il prin che al rive al cree il grup, al è paron e aministradôr, si pues iscrivisi e jessi acetâts. Si pues judâ cun sugjeriments, revisions o diretementri. Fasint, studiant, cjalant, corezint, si impare e soredut si va indenant. La union, la colaborazion, la atenzion, cjalâ ce che a fasin chei altris, a fasin la fuarce. Sbaliâ nol è impuartant se si pues corezi e corezisi. Un che al sbalie al è un volontari in plui che prin o tart (se al studie e si apliche) al impare e al ven concuistât e al contribuìs a la cause.
Dree Venier, Dree Decorte
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Timp pe preparazion: 40 minûts • Timp par cuei: 1 ore
Ingredients par cuatri personis
Une cevole, 40 grams di ardiel, 1 verze (plui o mancul 800 gr),
2 patatis tarondis, sâl e pevar.
SI FASIN CUSSÌ
Lavait e curait la verze. Taiâtle a la svuelte in tocs grues e metêtle intune pignate cun aghe frede e salade. Fasêtle bulî tignintle dentri par uns trê minûts daspò che le aghe e bol. Meteitle intune cite cun aghe frede par 30 minûts e scolaitle, suiaitle e taçaitle in stissulis sutilis. Taçait la cevole e faseitle lâ intune fressorie cul ardiel masanât. Spietait che a cjapin colôr e zontait la verze preparade, lis patatis taiadis a daduts, une piçade di sâl
e une netade di pevar. Cuvierzêt il recipient e fasêt stufâ il dut plan,
par une ore. Servîle cjalde, se o volês acompagnantle cun polente frescje,
a pene mignestrade.
Sunte dai Ros
RICETE – Verzis cun patatis............
Timp pe preparazion: 40 minûts • Timp par cuei: 1 ore


text:
Russiç
Dutis lis deduzions storichis su chest sît a vegnin de osservazion direte dai rescj dal mûr che si cjatin suntune culinute a Russiç Disore, vuê sede di une aziende agricule, stant che di chest lûc, tant che sît di une opare fortificade, no son notiziis avonde precisis. Miotti, su chest argoment, al motive che la presince di un puarton robust cun pilastris in piere te jentrade de spaltade disore, e fâs pensâ che il cuel al des acet a une cjase fuarte, daspò sdrumade e sostituide des abitazions che si viodin vuê.


text:
GFS 20.2015
Ricercjis
- Matia Mainardis, Valentina Cabbai, Daniele Goi, Tratament anaerobic UASB e riûs da FORSU: potenzialitât dal cas di Tumieç
- Sandro Fabbro, La regjon Friûl Vignesie Julie come Plateforme teritoriâl strategjiche sul coridôr Baltic-Adriatic
- Franco Fabbro, Cristiano Crescentini, La meditazion orientade a la mindfulness (MOM) in te ricercje mediche e psicologiche
Rassegnis
- Fausto Baldissera, Vincui posturâi al imbinament dai moviments dai articui
Alessandra Gubana, Intervents len-len a sec par rinfuarçâ i solârs in len
- Fausto Baldissera, Vincui posturâi al imbinament dai moviments dai articui
Recensions
- Franco Fabbro, Cristiano Crescentini, Handbook of Friulan Linguistics (Cristina Minuzzo)


text:
Leç Regjonâl 29/2007
Leç regjonâl 18 Dicembar 2007, n. 29
Normis pe tutele, valorizazion e promozion de lenghe furlane
Cjapitul I
Disposizions gjenerâls
Art. 1
(Finalitâts)
1.
Metint in vore l'articul 6 de Costituzion e l’articul 3 de leç costituzionâl dai 31 di Zenâr dal 1963, n. 1 (Statût speciâl de Regjon Friûl-Vignesie Julie), la Regjon e tutele, e valorize e e promôf l'ûs de lenghe furlane, tes sôs diviersis espressions, lenghe proprie dal Friûl e part dal patrimoni storic, culturâl e uman de comunitât regjonâl. La Regjon e promôf la ricercje storiche e e fâs une politiche ative di conservazion e disvilup de culture e des tradizions, tant che componentis essenziâls de identitât de comunitât furlane.
2.
Cun cheste leç la Regjon e promôf e e poie lis iniziativis publichis e privadis cun chê di mantignî e incressi l'ûs de lenghe furlane tal so teritori di riferiment.
3.
Cheste leç e covente par slargjâ l'ûs de lenghe furlane tal so teritori di riferiment, rispietant la libare sielte di ogni citadin. I servizis in lenghe furlane che i ents publics e i concessionaris dai servizis publics a garantissin a son oportunitâts pai citadins che a aderissin su la fonde de lôr libare sielte.
4.
La Regjon, te suaze des sôs competencis statutariis, e promôf e e sburte la cognossince e l'ûs de lenghe furlane li des comunitâts dai coregjonâi in Italie e tal mont.
5.
Cheste leç, insiemit cu lis disposizions mandadis fûr pe tutele des minorancis linguistichis slovene e gjermanofone, e met in vore lis politichis de Regjon a favôr des diversitâts linguistichis e culturâls.
Art. 2
(Principis)
1.
Cun cheste leç la Regjon, te suaze sôs competencis, e partecipe ae metude in vore dai principis pandûts:
a) de Declarazion universâl dai dirits dal om, fate de Assemblee gjenerâl des Nazion Unidis ai 10 di Dicembar dal 1948;
b) de Convenzion pe difese dai dirits dal om e des libertâts fondamentâls, ratificade cu la leç n. 848 dai 4 di Avost dal 1955 (Ratifiche e esecuzion de Convenzion pe difese dai dirits dal om e des libertâts fondamentâls firmade a Rome ai 4 di Novembar dal 1950 e dal Protocol adizionâl ae Convenzion stesse, firmât a Parîs ai 20 di Març dal1952);
c) dal Strument de Iniziative Centrieuropeane pe tutele dai dirits di protezion des minorancis, sotscrit a Budapest ai 15 di Novembar dal 1994;
d) dai documents de Organizazion pe sigurece e pe cooperazion in Europe (OSCE) sotscrits de Italie in materie di tutele des lenghis;
e) de Cjarte europeane des lenghis regjonâls o minoritariis, fate buine a Strasburc ai 5 di Novembar dal 1992;
f) dal articul 3 dal Tratât costituzionâl de Union Europeane, firmât a Rome ai 29 di Otubar dal 2004, ratificât daûr de leç n. 57 dai 7 di Avrîl dal 2005.
2.
Cheste leç e met in vore i principis de legjislazion statâl in materie, e in particolâr de leç n. 482 dai 15 di Dicembar dal 1999 (Normis in materie di tutele des minorancis linguistichis storichis), e dal decret legjislatîf n. 223 dai 12 di Setembar da l 2002 (Normis di metude in vore dal Statût speciâl de regjon Friûl-Vignesie Julie pal trasferiment di funzions in materie di tutele de lenghe e de culture des minorancis linguistichis storichis te regjon), tignût cont dai principis e des disposizions de leç regjonâl n. 15 dai 22 di Març dal 1996 (Normis pe tutele e pe promozion de lenghe e de culture furlanis e istituzion dal servizi pes lenghis regjonâls e minoritariis).
Art. 3
(Teritori di aplicazion)
1.
Lis disposizions di cheste leç si aplichin tal teritori di insediament dal grup linguistic furlan delimitât daûr dal articul 5 de leç regjonâl 15/1996.
2.
Cuant che la minorance linguistiche furlane e je distribuide su teritoris provinciâi diviers e pues costituî organisims di coordenament e di propueste che i ents locâi interessâts a àn facoltât di ricognossi.
3.
Iniziativis particolârs pe cognossince e valorizazion dal patrimoni linguistic furlan a puedin jessi sostignudis de Regjon ancje in areis che a son fûr dal teritori dal come 1.
4.
La Regjon e pues stipulâ intesis cu la Regjon Venit par poiâ la lenghe furlane tes areis furlanofonis che a son presintis in chê.
Art. 4
(Rapuarts cun chês altris comunitâts linguistichis)
1.
La Regjon e promôf e e poie iniziativis di colaborazion tra lis istituzions furlanis e chês des comunitâts ladine dal Venit e dal Trentin-Sud Tirôl, e ancje de comunitât rumance dal Cjanton dai Grisons de Federazion elvetiche in particolâr tai setôrs de linguistiche, de istruzion, de formazion e dai mieçs di informazion.
2.
La Regjon e promôf ancje rapuarts di colaborazion tra lis minorancis linguistichis slovene, furlane e gjermanofone che a son tal teritori regjonâl e tra lis lôr istituzions e e poie progjets comuns che a valorizin lis diversitâts linguistichis e culturâls.
Art. 5
(Ûs de grafie uficiâl de lenghe furlane)
1.
E je cjapade tant che grafie uficiâl de lenghe furlane chê definide daûr dal articul 13 de leç regjonâl 15/1996.
2.
La grafie de lenghe furlane e pues jessi modificade cun decret dal President de Regjon, daûr de propueste de ARLeF – Agjenzie regjonâl pe lenghe furlane, in cunvigne cu lis Universitâts di Udin e di Triest.
2 bis.
Dentri dai 30 di Jugn 2011 il President de Regjon, scoltadis I'ARLeF e lis Universitâts dai Studis di Udin e di Triest, al cjape sù cuntun decret la grafie uficiâl des variantis de lenghe furlane.
3.
La Regjon e promôf e e sosten l'ûs de grafie uficiâl de lenghe furlane, tes sôs diviersis espressions, te concession dai contribûts e finanziaments previodûts in aplicazion di cheste leç, ancje se no specificât tai lôr bants. L'ûs di variantis locâls tai tescj scrits no je cause di esclusion di finanziaments e contribûts publics.
4.
I ats e i documents in lenghe furlane de Regjon, dai ents locâi e dai lôr ents strumentâi e concessionaris di servizis publics a son scrits te grafie uficiâl.
Notis:
1
Zontadis peraulis al come 1 dal art. 186, come 1 letare a), L. R. 17/2010
2
Zontadis peraulis al come 2 dal art. 186, come 1 letare b), L. R. 17/2010
3
Zontât il come 2 bis dal art. 186, come 1 letare c), L. R. 17/2010
4
Sostituidis peraulis dal come 4 dal art. 186, come 1 letare d ), L. R. 17/2010
Cjapitul II
Ûs public lenghe furlane
Art. 6
(Ûs public de lenghe furlane)
1.
L'ûs de lenghe furlane al è permetût tai rapuarts cui uficis dai ents locâi e dai lôr ents strumentâi che a lavorin tal teritori delimitât daûr dal articul 3.
2.
Tai rapuarts cu la Regjon e i siei ents strumentâi , il dirit di doprâ la lenghe furlane al pues jessi esercitât cence tignî cont dal teritori li che i siei uficis a son logâts.
3.
Cuant che une istance e je inviade in lenghe furlane ancje la rispueste e je dade dai ents dai comis 1 e 2 in cheste lenghe.
4.
Lis disposizions dai comis 1 e 3 si aplichin ancje ai concessionaris di servizis publics dai ents segnâts tai comis 1 e 2, che a lavorin tal teritori delimitât daûr dal articul 3.
5.
I ents dal come 1 a garantissin, ancje in forme associade, l'esercizi dai dirits dai comis 1 e 3.
6.
In nissun câs l'ûs de lenghe furlane tai procedime nts aministratîfs nol pues compuartâ che a costin di plui o che i metin plui timp.
7.
I ents interessâts a viodin de aplicazion progressive des disposizions di chest articul, daûr dai progjets dai obietîfs anuâi, tai plans di politiche linguistiche daûr dal articul 27.
Note:
1
Declarade, cun sentence de Cort Costituzionâl n. 159, depositade ai 22 di Mai 2009, l'ilegjitimitât costituzionâl dal come 2.
Art. 7
(Certificazion linguistiche)
1.
La cognossince de lenghe furlane e je atestade di une certificazion linguistiche dade fûr di sogjets publics e privâts abilitâts.
2.
La certificazion linguistiche e je vierte a ducj chei che a àn lis carateristichis previodudis dal come 3.
3.
Lis modalitâts, i criteris e lis carateristichis domandadis par rivâ ae certificazion linguistiche a son definîts, tignût cont des propuestis dal ARLeF, cun regolament regjonâl di mandâ fûr dentri di sîs mês de date di jentrade in vore di cheste leç.
4.
La ARLeF e promôf la organizazion di cors di formazion e di inzornament par rivâ ae certificazion linguistiche de lenghe furlane.
5.
La liste dai sogjets publics e privâts abilitâts ae concession de certificazion linguistiche e je compilade de Regjon, daûr de propueste de ARLeF, e e je inzornade an par an.
6.
Cun chê di promovi la certificazion linguistiche pal personâl dal compart unic regjonâl, la ARLeF, in cunvigne cui singui ents, e promôf la organizazion di cors di formazion e di inzornament e favorìs la frecuence ancje cun incentîfs specifics al personâl.
Art. 8
(Ats e informazions di caratar gjenerâl)
1.
I ats comunicâts ae gjeneralitât dai citadins dai sogjets dal articul 6, a son scrits, in plui che par talian, ancje par furlan.
2.
I sogjets dal articul 6 a fasin la comunicazion istituzionâl e la publicitât dai ats destinade al teritori delimitât daûr dal articul 3 par talian e par furlan.
3.
La presince de lenghe furlane e je garantide in ogni câs ancje te comunicazion istituzionâl e te publicitât dai ats destinade a dute la regjon.
4.
Il test e la comunicazion in lenghe furlane a àn la stesse evidence, ancje tipografiche, di chei in lenghe taliane.
5.
I ents interessâts a viodin de aplicazion progressive des disposizions di chest articul, daûr dai progjets dai obietîfs anuâi, tai plans di politiche linguistiche dal articul 27.
Notis:
1
Declarade, cun sentence de Cort Costituzionâl n. 159, depositade ai 22 di Mai 2009, l'ilegjitimitât costituzionâl dai comis 1 e 3.
Art. 9
(Organisims eletîfs e colegjâi)
1.
Daûr dal articul 7 de leç 482/1999, tai comuns che a son dentri te delimitazion dal articul 3, i membris dai conseis comunâi e di chei altris orghins cun struture colegjâl de aministrazion stesse a àn dirit di doprâ, te ativitât dai organisims stes,la lenghe furlane.
2.
Cun di plui, il come 1 al cjate aplicazion pai conseîrs regjonâi e ancje pai membris dai conseis des associazions intercomunâls e des unions di Comuns, des Comunitâts di Mont e des Provinciis che a cjapin dentri Comuns li che e je ricognossude la lenghe furlane.
3.
Lis modalitâts par garantî la traduzion a chei che no capissin la lenghe furlane a son regoladis dai ents dai comis 1 e 2 cun disposizions dai plans di politiche linguistiche dal articul 27, che tal lôr ambit al pues jessi previodude la ripetizion dai intervents in lenghe taliane o ben il dipuesit contestuâl dai tescj voltâts par scrit.
Notis:
1
Declarade, cun sentence de Cort Costituzionâl n. 159, depositade ai 22 di Mai 2009, l'ilegjitimitât costituzionâl dal come 3.
Art. 10
(Cartelonistiche in lenghe furlane)
1.
Tal teritori delimitât daûr dal articul 3, i cartei, lis insegnis, i supuarts visîfs e ogni altre indicazion di utilitât publiche pandude al public tai bens imobii sede di uficis e struturis operativis dai sogjets dal articul 6 a àn dongje la traduzion in lenghe furlane cu la stesse evidence grafiche dal talian.
2.
I sogjets dal articul 6 a doprin la lenghe furlane cu la stesse evidence grafiche dal talian ancje tes scritis esternis, tai supuarts visîfs e tai mieçs di traspuart. Tal câs che te erogazion dal servizi di traspuart public a sedin previodûts servizis automatics di comunicazion vocâl, chescj a son dâts ancje in lenghe furlane.
3.
Tal teritori delimitât daûr dal articul 3, come 1, la cartelonistiche stradâl e mostre i toponims ancje in lenghe furlane, daûr des modalitâts previodudis dal articul 11.
4.
I sogjets dal articul 6 si justin daûr des previsions di chest articul, daûr dai progjets dai obietîfs anuâi, tai plans di politiche linguistiche dal articul 27.
Art. 11
(Toponomastiche in lenghe furlane)
1.
La denominazion uficiâl in lenghe furlane di comuns, frazions e localitâts e je fissade de Regjon, daûr de propueste de ARLeF, tignût cont des variantis locâls, e di intese cui Comuns interessâts dentri di sîs mês de date di jentrade in vore di cheste leç.
2.
Lis deliberazions de Zonte regjonâl che a tocjin lis denominazions uficiâls in lenghe furlane e ogni altre cuistion gjenerâl che e tocje i toponims e i idronims in lenghe furlane a son fatis buinis cun decret dal President de Regjon di publicâ tal Boletin uficiâl de Regjon.
3.
Simpri restant bon ce che al è previodût dal articul 7, prin come, numar 3), dal Statût speciâl, i sogjets dal articul 6 a doprin dentri de aree delimitade daûr dal articul 3, dongje de denominazion in lenghe taliane ancje la denominazion in lenghe furlane dai comuns, des frazions e des localitâts, definide daûr dal come 1.
4.
La Regjon e je autorizade a stipulâ convenzions cun altris aministrazions publichis e cun sogjets privâts par promovi l'ûs des denominazions uficiâls in lenghe furlane.
5.
I ents locâi a puedin fissâ, daûr de deliberazion conforme dai lôr conseis eletîfs, di doprâ toponims bilengâi o toponims dome te lenghe furlane. La denominazion sielzude e devente la denominazion uficiâl par ducj i efiets.
Notis:
1
Declarade, cun sentence de Cort Costituzionâl n. 159, depositade ai 22 di Mai 2009, l'ilegjitimitât costituzionâl dal come 5.
Cjapitul III
Intervents tal setôr de istruzion
Art. 12
(Lenghe furlane e educazion plurilengâl)
1.
L'aprendiment e l'insegnament de lenghe furlane a son metûts dentri intun percors educatîf plurilengâl che al previôt, dongje de lenghe taliane, la compresince di lenghis minoritariis storichis e di lenghis forestis. Il percors educatîf plurilengâl al fâs part de formazion par une citadinance europeane ative e di valorizazion de specificitât de Regjon.
2.
Daûr dal articul 4, comis 1, 2, 3 e 4, de leç 482/1999, tes scuelis de infanzie, tes scuelis primariis e secondariis di prin grât che a son tai Comuns delimitâts daûr dal articul 3, la lenghe furlane, e je metude dentri tal percors educatîf, daûr des modalitâts specifichis che a corispuindin al ordin e al grât scolastic, tignint cont dal articul 1, come 2, dal decret legjislatîf 223/2002.
3.
Simpri restant buine la autonomie dai istitûts scolastics, tal moment de iscrizion i gjenitôrs o cui che al fâs lis funzions, dopo de juste informazion, daûr de domande scrite de istituzion scolastiche, i comunichin la lôr volontât di no zovâsi dal insegnament de lenghe furlane. La opzion pandude e je valide pe durade de scuele de infanzie, di chê primarie e di chê secondarie di prin grât e e pues jessi modificade, daûr de domande dai gjenitôrs o di chei che a fasin lis funzions, sul tacâ di ogni an scolastic.
Notis:
1
Declarade, cun sentence de Cort Costituzionâl n. 159, depositade ai 22 di Mai 2009, l'ilegjitimitât costituzionâl dal come 3.
Art. 13
(Coordenament interistituzionâl)
1.
La Regjon e colabore cul Ufici scolastic regjonâl pal Friûl Vignesie Julie par garantî che la lenghe furlane e jentri in maniere armoniche tal sisteme scolastic e par coordenâ lis iniziativis di politiche linguistiche in cjamp educatîf.
2.
La Regjon, in colaborazion cu lis autoritâts scolastichis e rispietant la autonomie scolastiche, e promôf il coordenament tra lis istituzions scolastichis, e favorìs la costituzion di rêts di scuelis e la individuazion di scuelis che a fasin di pivot tal teritori.
3.
La Regjon e colabore e e stipule convenzions pe istituzion permanente di percors di inzornament e formatîfs che a dedin abilitazion, cun dentri azions pe formazion iniziâl e in servizi, pe scuele dispecializazion, par cors di master e di dotorât di ricercje, pal insegnament o pal ûs de lenghe furlane daûr di ce che al è previodût dal articul 6 de leç 482/1999.
4.
E je istituide la Comission permanente pal insegnament de lenghe furlane, li de Direzion centrâl competente, par garantî il coordenament de ativitât fate des diviersis istituzions tal meti in vore cheste leç.
5.
La Comission e je presiedude dal Assessôr regjonâl competent in materie di istruzion o di un so delegât e e je componude dal Diretôr centrâl competent te stesse materie o un so delegât, e in plui cinc esperts te suaze de tutele, valorizazion e insegnament de lenghe furlane.
5 bis.
La Comission e je nomenade cun decret dal President de Regjon daûr deliberazion de Zonte Regjonâl e e reste in cjarie par trê agns scolastics a tacâ de date di nomine.
Notis:
1
Sostituît il come 5 dal art. 11, come 18 letare a),L.R. 11/2011
2
Zontât il come 5 bis dal art. 11, come 18 letare b), L.R. 11/2011
3
Viôt la dissipline transitorie fissade dal art.11, come 19, L.R. 11/2011
Art. 14
(Cjamp di aplicazion tes scuelis)
1.
Rispietant la autonomie scolastiche e lis disposizions dal decret dal President de Republiche 8 di Març dal 1999, n. 275 (Regolament su lis normis in materie di autonomie des istituzions scolastichis, daûr dal articul 21 de leç 15 di Març dal 1997, n. 59), lis scuelis che a son tai Comuns delimitâts daûr dal articul 3 a individuin te programazion dal insegnament de lenghe furlane il model educatîf di aplicâ, ancje in coerence cu lis specificitâts dal contest socioculturâl.
2.
Cun regolament di metude in vore mandât fûr, dopo di vê sintût l'Ufici scolastic regjonâl, dentri di sîs mês de date di jentrade in vore di cheste leç, la Regjon, daûr dal articul 1, come 2, dal decret legjislatîf 223/2002 e dal decret dal Ministri de istruzion publiche n. 47 dai 13 di Jugn dal 2006 (Cuote orari dai curricula risiervade aes istituzions scolastichis), e definìs il plan di aplicazion di sisteme cu lis articolazions e cu lis specificitâts pai diviers ordins e grâts scolastics segnâts tal articul 12, come 2. L'insegnament de lenghe furlane al è garantît par almancul une ore par setemane dilunc di dut l’an scolastic, te cuote di flessibilitât de autonomie scolastiche.
3.
Te programazion dal insegnament de lenghe furlane di bande des istituzions scolastichis a son dentri lis modalitâts didatichis che a cjapin tant che model di riferiment il metodi fondât sul aprendiment veicolâr integrât des lenghis.
4.
Tes scuelis secondariis di secont grât, e je promovude la programazion dal insegnament de lenghe furlane tai progjets di inricjiment de ufierte formative des istituzions scolastichis.
Notis:
1
Declarade, cun sentence de Cort Costituzionâl n. 159, depositade ai 22 di Mai 2009, l'ilegjitimitât costituzionâl dal come 3 e dal ultim periodi dal come 2.
Art. 15
(Sostegn finanziari aes scuelis e e verifiche)
1. Pes finalitâts dal articul 13, come 2, e dal articul 14, la Regjon e proviôt al trasferiment dai finanziaments aes istituzions scolastichis daûr dal numar des oris di insegnament e di ûs curicolâr de lenghe furlane rilevadis e comunicadis dal Ufici scolastic regjonâl. I trasferiments finanziaris, gjestîts des singulis istituzions scolastichis, a son destinâts aes spesis pai docents impegnâts te metude in vore di cheste leç e pes spesis organizativis des scuelis. Chestis risorsis a son dopradis rispietant lis normativis in vore e i contrats di lavôr inviâts.
2.
La Regjon e sosten ancje pal aspiet finanziari lis iniziativis dal articul 14, comis 3 e 4.
3.
La ARLeF, su la fonde des dibisugnis individuadis an par an, in colaborazion cul Ufici scolastic regjonâl, e propon lis modalitâts di aplicazion des misuris di sostegn finanziari previodudis pes istituzions scolastichis, valorizant chês che a aplichin i modei di insegnament de lenghe furlane plui avanzâts, dentri di une suaze plurilengâl, daûr dal nivel di riferiment european.
4.
In colaborazion cul Ufici scolastic regjonâl, la ARLeF e verifiche e e valute an par an, cun modalitâts concuardadis, il stât di aplicazion dal insegnament e dal ûs de lenghe furlane tes istituzions scolastichis, l’efiet su lis competencis dai students e la rispueste des fameis.
5.
Lis singulis scuelis a judin a verificâ e valutâ an par an l’insegnament e l’ûs de lenghe furlane cu lis ativitâts gjenerâls di verifiche e di valutazion fatis des scuelis stessis.
Art. 16
(Materiâl didatic)
1.
La Regjon e sosten la produzion di materiâl didatic pal insegnament de lenghe furlane e te lenghe furlane, tes sôs diviersis espressions, elaborât daûr des liniis segnadis dal ARLeF.
Art. 17
(Docents)
1.
Daûr dal articul 1, come 2, dal decret legjislatîf 223/2002, par definî la suaze des dibisugnis di organic tal teritori delimitât daûr dal articul 3, la Regjon e colabore cul Ufici scolastic regjonâl par aciertâ lis risorsis di personâl docent cun competencis te lenghe furlane in servizi tes istituzions scolastichis de regjon, par cjapâ sù la declarazion di disponibilitât individuâl dai insegnants.
2.
La Regjon e garantìs e e sosten i percors di formazion e di inzornament dai insegnants di lenghe furlane e in lenghe furlane cun convenzions cu lis Universitâts dal teritori regjonâl.
3.
La Regjon e cjape lis misuris finanziariis par sostignî la formazion al sisteme Content and Language Integrated Learning (CLIL) in lenghe furlane, individuant percors formatîfs adats cu lis Universitâts competentis, cul Ufici scolastic regjonâl e cu lis istituzions scolastichis.
4.
Simpri restant bon ce che al è previodût de normative in materie di stât juridic dal personâl docent e dal contrat di lavôr dal personâl, la Regjon, dacuardi cu lis autoritâts scolastichis, dopo sintudis lis organizazions sindicâls, e viôt di istituî une liste dai insegnants cun competencis ricognossudis pal insegnament de lenghe furlane.
5.
Cun regolament regjonâl di mandâ fûr in cunvigne cul Ufici scolastic regjonâl a son definidis lis modalitâts pal acès te liste dal come 4 e pal ûs dal personâl docent iscrit te liste stesse.
Art. 18
(Intervents di promozion)
1.
La Regjon e met in vore iniziativis di informazion e sensibilizazion indreçadis aes fameis par difondi la cognossince dai obietîfs e des carateristichis dal plan di introduzion de lenghe furlane tal sisteme scolastic.
2.
Daûr des disposizions de leç 482/1999, la Regjon e fâs la sô part par sostignî lis iniziativis di insegnament de lenghe furlane indreçadis ai grancj, inviadis de Universitât dal Friûl, des scuelis e di altris sogjets ricognossûts.
3.
La Regjon e promôf cors e iniziativis specifichis dedicadis al insegnament de lenghe furlane pai imigrâts presints tes areis delimitadis.
4.
La Regjon e pues sostignî l'insegnament de lenghe furlane ancje tes istituzions scolastichis che a son tai teritoris lassâts fûr de delimitazion dal articul 3 come 1.
5.
Formis particolârs di promozion, di svicinament e di insegnament de lenghe furlane a son inviadis pes popolazions di origjin furlane residents tal forest.
6.
Cun regolament regjonâl a son regolâts lis carateristichis, lis modalitâts e i criteris pal sostegn finanziari dai intervents previodûts di chest articul. Il regolament al è mandât fûr, dopo dal parê de Comission consiliâr competente, dentri di sîs mês de date di jentrade in vore di cheste leç. La Comission e da il so parê dentri di 30 dîs de domande; se al passe chest tiermin si fâs di mancul dal so parê.
Art. 19
(Insegnament volontari de lenghe furlane)
1.
Par favorî l'aprendiment e l'ûs de lenghe furlane di bande dai citadins, la Regjon e promôf la ativitât di volontariât pal insegnament de lenghe furlane.
2.
Pes finalitâts dal come 1, al è istituît li dal ARLeF, il regjistri dai volontaris pal insegnament de lenghe furlane.
3.
A puedin jessi ricognossûts volontaris lis personis maiôrs di etât di marilenghe furlane che a declarin la lôr disponibilitât a fâ a titul gratuit, cun modei organizatîfs e cun modalitâts operativis definidis dal ARLeF, ativitâts par difondi la cognossince e l'ûs de lenghe furlane.
Cjapitul IV
Intervents tal setôr dai mieçs di comunicazion
Art. 20
(Radio e television)
1.
La Regjon e sosten la produzion di materiâi audiovisîfs in lenghe furlane par dâur la plui grande difusion.
2.
Tal setôr televisîf, la Regjon e sosten la produzion e la emission di programs in lenghe furlane, tes sôs diviersis espressions. Il sostegn al è proporzionât ae cuviertidure teritoriâl e aes modalitâts di inseriment tal palinsest. I fonts a son impegnâts almancul pal 75 par cent pe produzion che almancul pal 60 par cent e je fate di produtôrs indipendents.
1.
Cun regolament mandât fûr cun decret dal President de Regjon, sintude la Comission consiliâr competente, a son definîts criteris e modalitâts par meti in vore i intervents di sostegn previodûts des disposizions di chest Cjapitul.
Cjapitul V
Intervents in pro des realtâts associativis
Art. 24
(Realtâts associativis)
1.
La Regjon e ricognòs une funzion speciâl di servizi ai sogjets publics e privâts che a fasin une ativitât cualificade e continuative tal teritori regjonâl pe promozion e difusion de lenghe furlane e che a vedin struturis stabilis e une organizazion suficiente .
2.
Pes finalitâts dal come 1, la Regjon e sosten la ativitât di chescj sogjets:
a) Associazion culturâl Colonos di Vilecjaze, Listize;
b) Associazion Glesie Furlane di Vilegnove di S. Denêl;
c) Associazion culturâl "la Grame"di Merêt;
d) Clape di culture Patrie dal Friûl di Glemone;
e) associazion culturâl Istitût Ladin Furlan Pre Checo Placerean di Codroip;
f) Cooperative di Informazion Furlane, soc. coop a r.l. di Udin;
g) Radio Spazio 103 s.r.l. di Udin;
h) Kappa Vu s.a.s. di Udin.
3.
La regjon e sosten i sogjets daûr dal come 2 cun finanziaments specifics fissâts an par an cun norme di leç finanziarie regjonâl.
3 bis.
Lis domandis pe concession dal finanziament a son di presentâ al Servizi competent de Direzion centrâl pe culture dentri dai 31 Zenâr di ogni an. Lis domandis à an in zonte la relazion de ilustrazion di ativitât programade cul so preventîf di spese specific. Cul decret di concession al pues jessi erogât in anticip il 100 par cent dal finanziament e a son fissâts i timps e mûts di rendicontazion. Chest procediment al è dissiplinât de leç regjonâl ai 20 di Març, n. 7 (Test unic des normis in materie di procediment aministratîf e dirit di acès).
3 ter.
La Regjon e ricognòs ae Società Filologica Friulana - Societât Filologjiche Furlane G.I. Ascoli di Udin - une mansion di impuartance primarie e le sosten par che e rivi aes sôs finalitâts istituzionâls traviers di un finanziament anuâl, daûr des modalitâts dal come 3 bis.
Notis:
1
Sostituît il come 2 dal art. 6, come 99 letare a ), L. R. 11/2011
2
Sostituît il come 3 dal art. 6, come 99 letare b ) , L. R. 11/2011
3
Zontât il come 3 bis dal art. 6, come 99 letare c ) , L. R. 11/2011
4
Zontât il come 3 ter dal art. 6, come 99 letare c ), L. R. 11/2011
5
Viôt la dissipline transitorie fissade dal art.6, come 100, L.R. 11/2011
Cjapitul VI
Programazion
Art. 25
(Plan gjenerâl di politiche linguistiche)
1.
Il Plan gjenerâl di politiche linguistiche (PGJPL) al è definît di norme ogni cinc agns par rivâ a chescj obietîfs:
a) garantî ai citadins di lenghe furlane l'esercizi dai dirits linguistics;
b) promovi l'ûs sociâl de lenghe furlane e il so disvilup tant che codiç linguistic bon par dutis lis situazions de vite moderne;
c) cirî di rivâ a une politiche linguistiche unitarie, cul coordenament des azions programadis di altris ents e istituzions publichis e privadis;
d) fissâ lis prioritâts dai intervents regjonâi tal setôr de istruzion;
e) fissâ criteris e prioritâts par intervents tal setôr dai mieçs di comunicazion e pal sostegn aes realtâts associativis.
2.
Il PGJPL al è spartît par tipologjiis di sogjets. Par ogni tipologjie a son previodudis areis specifichis di intervent e, par ognidune di chês, progjets alternatîfs dai obietîfs.
3.
Il PGJPL e fisse, cun di plui, lis modalitâts di valutazion des iniziativis fatis e i struments di verifiche dai risultâts otignûts di ogni sogjet.
4.
Il PGJPL al è proponût de ARLeF e al è fat bon cun decret dal President de Regjon, dopo sintude la Comission consiliâr competente, e al è publicât sul Boletin uficiâl de Regjon.
Art. 26
(Plan des prioritâts di intervent)
1.
Su la fonde dal PGJPL e tignint cont des disponibilitâts di belanç, la Zonte regjonâl, daûr de propueste de ARLeF, e cjape an par an il Plan des prioritâts di intervent, cun dentri i obietîfs di otignî in chel an.
2.
Il Plan des prioritâts di intervent al fisse cualis iniziativis previodudis di cheste leç che a son ritignudis prioritariis e tropis risorsis che a son destinadis a ogni setôr o a ogni grup di intervents.
3.
Il Plan des prioritâts di intervent al à dongje i siei bants e al segne lis proceduris pe presentazion di progjets che par chei al ven domandât il finanziament.
4.
Par garantî la trasparence, al plan i son zontâts ancje i criteris gjenerâi pe valutazion di progjets
.
Art. 27
(Plans di politiche linguistiche)
1.
La Regjon, i ents locâi e i concessionaris di servizis publics a fasin bon ogni cinc agns, un Plan speciâl di politiche linguistiche (PSPL) par fissâ, su la fonde dal Plan gjenerâl di politiche linguistiche (PGPL), i progjets dai obietîfs di otignî an par an in ogni aree di intervent, cun scjadincis che in nissun câs no podaran lâ fûr de durade dal plan stes.
2.
La Regjon, i ents locâi e i concessionaris di servizis publics a previodin tai plans speciâi di politiche linguistiche il justament progressîf de organizazion e des struturis tecnichis par meti in vore ce che al è previodût tal Cjapitul II.
3.
La aprovazion e la aplicazion conforme dai Plans speciâi di politiche linguistiche a son pai ents locâi e pai concessionaris di publics servizis cundizions par otignî i finanziaments di cheste leç tai agns dopo.
Cjapitul VII
Metude in vore e verifiche
Art. 28
(ARLeF e Comission pal ûs sociâl de lenghe furlane)
1.
La Regjon e individue te ARLeF - Agjenzie regjonâl pe lenghe furlane, l'organisim competent pe definizion dai indreçaments di politiche linguistiche pe lenghe furlane e pal coordenament e pe verifiche de metude in vore dai intervents di cheste leç.
2.
Ae ARLeF i tocje in particolâr di:
a) proponi il Plan gjenerâl di politiche linguistiche pe lenghe furlane;
b) proponi an par an lis prioritâts di intervent, ancje tignint cont des disponibilitâts finanziariis;
c) furnî consulence pe predisposizion di bants pe assegnazion dai contribûts finanziaris a istituzions, ents e associazions impegnadis te aplicazion di cheste leç;
d) istituî, ancje in colaborazion cun altris sogjets, un sisteme di certificazion pai fins dal articul 7 daûr des liniis segnadis dal Cuadri comun european di riferiment pes lenghis cjapât cun risoluzion dal Consei di Europe tal Novembar dal 2001;
e) verificâ an par an l’efiet des iniziativis sostignudis sul ûs de lenghe furlane.
3.
Pe definizion dai indreçaments di politiche linguistiche, la ARLeF si zove de Comission pal ûs sociâl de lenghe furlane, nomenade cun decret dal President de Regjon.
4.
La Comission componude di rapresentants des categoriis economichis e produtivis, dai ordins professionâi e des organizazions sindicâls che a lavorin tal teritori delimitât daûr dal articul 3, e je istituide li dal ARLeF cun funzions consultivis e di propueste.
Notis:
1
Integrade la dissipline dal art. 15, come 23, L. R.18/2011
2
Viôt la dissipline transitorie fissade dal art. 15, come 24, L.R. 18/2011
Art. 29
(Clausule valutative)
1.
La Zonte regjonâl e presente al Consei regjonâl relazions anuâls sul stât di metude in vore di cheste leç, dentri dal mês di Fevrâr dal an dopo di chel di riferiment.
2.
Lis relazions, ancje su la fonde des verifichis fatis e des informativis dadis de ARLeF, a rispuindin a chestis domandis:
a) cemût che a son lis sieltis cjapadis dai diviers sogjets tai Plans speciâi di politiche linguistiche rispiet ai obietîfs fissâts tal Plan gjenerâl e cemût che i intervents fats, cun evidence des diferencis, se a son, rispiet a ce che programât;
b) cuâi che a son i ponts critics cjatâts te programazion e te gjestion dai diviers intervents, tignint ancje rivuart pes sieltis di destinazion des risorsis a disposizion;
c) cuâl che al è il stât di aplicazion dal insegnament de lenghe furlane tes istituzions scolastichis e cuâi percors formatîfs di nivel universitari che a son stâts inviâts pe abilitazion al insegnament dal furlan.
3.
Ogni cinc agns, prime de presentazion ae Comission consiliâr competente dal Plan gjenerâl di politiche linguistiche pal cuincueni dopo, la Zonte e presente al Consei un rapuart sui risultâts vûts in tiermins di slargjament dal ûs de lenghe furlane. In particolâr il rapuart al à dentri rispuestis documentadis a chestis domandis:
a) in ce misure che i intervents fats a àn judât a rinfuarcî l'esercizi dal dirit al ûs de lenghe furlane tal teritori di riferiment rispiet ae situazion prime de jentrade in vore di cheste leç, massime tai rapuarts cu la aministrazion regjonâl, cu lis aministrazions locâls e cui concessionaris di servizis publics;
b) cualis che a son stadis lis eventuâls variazions ae delimitazion dal teritori di insediament dal grup linguistic furlan;
c) cuale che e je stade la rispueste dade des fameis te sielte dal insegnament de lenghe furlane e cuale che e je la lôr opinion sui efiets su lis competencis dai arlêfs e dai students, in rivuart particolâr aes iniziativis di ûs veicolâr de lenghe furlane pal aprendiment di altris dissiplinis.
4.
Lis relazions e i rapuarts a son dâts publics, dutun cui documents dal Consei che a 'ndi sierin l'esam. I risultâts de valutazion dal Consei a fasin di riferiment pes sieltis dal Plan gjenerâl di politiche linguistiche pal cuincueni dopo.
Art. 30
(Conference di verifiche e di propueste)
1.
Il President dal Consei regjonâl al clame, almancul une volte ogni cinc agns, e in dut câs no in plui sîs mês prime de scjadince de legjislature, une Conference di verifiche e di propueste par verificâ la metude in vore di cheste leç.
2.
A son invidâts ae Conference i components dal Consei e de Zonte regjonâl, i rapresentants dai uficis e dai servizis regjonâi interessâts ae metude in vore di cheste leç, i components dai orghins istituzionâi de ARLeF, e ancje i rapresentants dai ents locâi, de Universitât dal Friûl, des istituzions scolastichis, des realtâts associativis ricognossudis su la fonde dal articul 24 e dai mieçs di
comunicazion.
3.
L'Ufici di Presidence dal Consei regjonâl, slargjât ai cjâfs grup, dopo sintût il President de ARLeF, al fisse l'ordin dal dì e lis modalitâts di davuelziment de Conference.
Cjapitul VIII
Normis transitoriis e finâls
Art. 31
(Normis transitoriis)
1.
Fintremai ae date di jentrade in vore dal regolament previodût dal articul 17, come 5, lis istituzions scolastichis a van indevant a zovâsi pal insegnament de lenghe furlane dal personâl docent individuât daûr des modalitâts dal come 1 di chel istès articul.
2.
Pal articul 24, in prime aplicazion di cheste leç,a son confermâts i sogjets cumò ricognossûts daûr dal articul 8 de leç regjonâl 15/1996 e si apliche il decret dal President de Regjon n. 0178/Pres. dai 13 di Jugn dal 2006 (Regolament pes modalitâts pe concession des sovenzions e pai criteris pe ripartizion des risorsis destinadis in pro dai ents ricognossûts daûr dal articul 8, come 2, letare b) e
come 2 bis de leç regjonâl n. 15 dai 22 di Març dal 1996, cun normis pe tutele e pe promozion de lenghe e de culture furlanis).
Art. 32
(Normis finâls)
1.
Cun decret dal President de Regjon, daûr de deliberazion conforme de Zonte regjonâl, a puedin jessi fatis variazions ae delimitazion teritoriâl fate daûr dal articul 5 de leç regjonâl 15/1996 dentri di doi agns de date di jentrade in vore di cheste leç.
2.
Lis variazions a son disponudis daûr di deliberazions conformis dai Conseis comunâi dai teritoris interessâts, motivadis a palês cun riferiment ae valutazion de consistence de cuote di popolazion che e fevele la lenghe furlane e de incidence dal ûs de lenghe stesse tal teritori comunâl, fatis buinis cun maiorance di plui dai doi tierçs dai components. La deliberazion consiliâr e je metude tant che fonde dal proviodiment di variazion, gjavant i câs che, tal tiermin segnât tal come 1, a rivin segnalazions contrariis di bande di almancul i 15 par cent dai citadins scrits tes listis eletorâls e residents tai comuns stes.
Art. 33
(Abrogazions)
1.
A son abrogadis in particolâr chestis disposizions de leç regionâl 15/1996:
a) articul 4;
b) articul 11;
c) come 2 dal articul 11 bis;
d) articul 12;
e) come 3 dal articul 13;
f) comis 1, 2 e 3 dal articul 14;
g) articul 27;
h) articul 28.
2.
A son abrogâts i comis 78, 79 e 80 dal articul 6 de leç regjonâl n. 4 dai 15 di Fevrâr dal 1999 (Leç finanziarie 1999).
3.
E je abrogade la letare c), dal come 66, dal articul 6 de leç n. 4 dai 26 di Fevrâr dal 2001 (Leç finanziarie 2001).
4.
A son abrogâts i comis 2 e 11 dal articul 124 de leç regjonâl n. 13 dai 9 di Novembar dal 1998 (di modificazion de leç regjonâl 15/1996).
5.
Al è abrogât l'articul 3 de leç regjonâl n. 22 dai12 di Lui dal 1999 (di modificazion dal articul 6 de leç regjonâl 4/1999).
Art. 34
(Normis finanziariis)
1.
Pal finanziament des azions e dai intervents previodûts di cheste leç si viôt daûr des disposizions puartadis de legjislazion regjonâl in vore tes materiis segnadis de leç stesse, cun cjamis a caric di chestis unitâts revisionâls di fonde dal stât di prevision de spese dal belanç pai agns 2007-2009 e dal belanç pal an 2007 cun riferiment ai cjapitui dal document tecnic zontât ai belançs stes in bande di ognidune, segnâts: UPB 8.4.300.1.310 - cjapitui 417, 5536 e 5543; UPB 8.4.300.1.1901 - cjapitul 5567 e cjapitul 5572 su fonts statâi.
2.
Simpri restant bon ce che al è segnât tal come 1, cun normis di leç finanziarie anuâl a puedin jessi disponûts intervents specifics par meti in vore azions previodudis di cheste leç e autorizâts che ur corispuindin stanziaments specifics, ancje di fâ valê su lis assegnazions anuâls di fonts statâi trasferîts ae Regjon daûr de leç 482/1999 e dal decret legjislatîf 223/2002.


text:
UN ZOVIN VUERÎR APACHE_ Ai 17 di Fevrâr dal 1909, a Fort Sill in Oklaoma, al murive Goyathlay, il vuerîr apache che i blancs a vevin batiât cul non spagnûl di “Geronimo”. Goyathlay al jere nassût intal Jugn dal 1829 in chê che e jere ancjemò la tiere dai Apache Bedonkohe e che vuê e fâs part dal stât dal Arizona. Cuant che al veve 22 agns, la sô tribù (i Apache Chiricahua) e fo atacade dal esercit messican e in chel atac a muririn sô mari, la sô prime femine, Alope, e i siei fîs.
RESISTENCE ARMADE_ Goyathlay al scomençà alore une vuere cuintri dal esercit messican e po cuintri dal esercit dai Stâts Unîts deventant, cui siei vuerîrs, une des ultimis fuarcis indipendentis di natîfs americans a oponisi ae politiche colonialiste dal guvier dai Stâts Unîts. Dopo plui di 30 agns di resistence armade, tal 1886 Goyathlay cui siei vuerîrs e lis lôr fameis si rindè al gjenerâl Nelson Miles. Ducj a forin depuartâts a Fort Pickens (Florida). Intal 1894 Goyathlay cu la sô famee al fo puartât a Fort Sill (Oklaoma) dulà che al murì 15 agns daspò. Nol tornà mai plui inte sô tiere.
UNE NAZION DEPUARTADE_ Vuê la nazion Apache e je formade di cirche 30.000 personis che a vivin pal plui intes risiervis. Inte sô vite Goyathlay al a viodût il gjenocidi fisic dal so popul par gjavâi la tiere e par depuartâlu intes risiervis. Ma ancje dopo di chescj acjadiments al è lât indevant il gjenocidi culturâl che al à cirût di gjavâi ae nazion Apache la sô lenghe, la sô identitât, la sô autocussience e la sô anime, cuntun procès di assimilazion fuarçade che al è simil par ducj i popui piçui e tibiâts. Sot chest aspiet la storie dal popul apache no je tant diferente di chê dai popui minorizâts de Europe e duncje no je masse lontane di chê dal popul furlan.
MATTEO FOGALE
ATUALITÂT – Geronimo, storie di un vuerîr apache............
UN ZOVIN VUERÎR APACHE_ Ai 17 di Fevrâr dal 1909, a Fort Sill in Oklaoma, al murive Goyathlay, il vuerîr apache che i blancs a vevin batiât cul non spagnûl di “Geronimo”. Goyathlay al jere nassût intal Jugn dal 1829 in chê che e jere ancjemò la tiere dai Apache Bedonkohe e che vuê e fâs part dal stât dal Arizona. Cuant che al veve 22 agns, la sô tribù (i Apache Chiricahua) e fo atacade dal esercit messican e in chel atac a muririn sô mari, la sô prime femine, Alope, e i siei fîs.


text:
Ve chi lis fotos di sabide di sere a Sant Vît par Musikemate
. A jerin ancje i Fantats Furlans
cul lôr bancut. Luca (dongje di me cu la maiute nere) nus à clamâts par une minicerimonie di premiazion. O ai ancje protestât parcè che mi à improibît di partecipâ: uff, no dome minorizât dal pont di viste linguisti, ma cumò ancje discriminât tai quiz... :-P
Cun noaltris ancje il grant Aldo Rossi
, un pêl mancul "fantat" ma pardabon masse fuart!
Achì la foto di grup e cu la Ninine (di non e di fat): ma cui isal chel vuarp che al continue a dî che i zovins no son braurôs di jessi furlans?
Mandiiiiiiiii!